Bukedde Online - Looya Kityo ne mukazi we bafudde lumu\nLooya Kityo ne mukazi we bafudde lumu\nAKAKIIKO K'EDDEMBE LY'OBUNTU KAVUMIRIDDE EFFUJJO N'OKUTTA ABANTU MU KWEKALAKAASA\nTtiyaggaasi anyooka e Kyegeegwa ewa Bobi Wine\nBy ABUDUL MUWONGE NE HENRY KASOMOKO\nMUNNAMATEEKA w'Ekika ky'Ekkobe bamubikidde mukyalawe nti afudde naye n'akutuka. John Fredrick Kityo, eyatandikawo kkampuni ya bannamateeka ( Kityo & Co. Advocates) gwe baabikidde mukyala we, Susan Nakkungu Kityo, eyabadde atwaliddwa mu ddwaaliro e Mengo, ng'atawaanyibwa ekirwadde kya ssukaali.\nMsgr. Semusu (ku ddyo), ne Fr.Sebukoola (amuddiride), mu kuziika.\nMutabani we, Denis Nsereko, nga naye looya mu kkampuni y'emu, olwatuuse awaka e Wakaliga mu zooni B n'amubikira okufa kw'omukyala. Nsereko yalese kitaawe atudde mu ddiiro, n'agendako mu kisenge kyokka yagenze okudda nga naye afudde!\nAmawulire gano geewuunyisizza abooluganda n'emikwano abaawulidde amawulire g'okufa kw'abaagalana bano, era bakira beewuunya omukwano gwa Kityo gw'abadde alina ewa mukyala we. Bakityo obufumbo babadde babumazeemu emyaka etaano nga balina abaana basatu.\nABADDE YAAKAFIIRWA MUKYALA WE OMUKULU Gilbert Ssekkonge, omu ku batabani b'omugenzi, agamba nti kitaabwe abadde tali mu mbeera nnungi kuba wiiki bbiri emabega abadde yaakafiirwa mukyala we omukulu, Rose Nalyaaka. Yagasseeko nti Kityo abadde atawaanyizibwa obulwadde bwa puleesa nga ku Lwokutaano bwamutuusaako ne ku kitanda e Mulago nga Nakkungu yamujjanjaba.\nYannyonnyodde nti Kityo olwasiibuddwa, ku lunaku lwennyini obulwadde ne bubakira Nakkungu ne bamuddusa e Mengo gye yamaze ekiro kimu n'afa. Nsereko yategeezezza nti kitaawe puleesa yali yamuwaliriza okulekulira omulimu ng'ensonga azikwasaganyiza ku ssimu.\nAmyuka Ssebwana wa Busiro, Vincent Kayongo, mukwano gw'omugenzi yategeezezza nti Kityo abadde wamazima n'obwenkanya ng'abadde asinga kulwanirira bantu abatawanyizibwa ku ttaka. Rev Fr. Edward Ssebukoola ow'ekigo ky'e Nakawuka ye yakulembeddemu ekitambiro kye Mmisa nga yeegattiddwaako Msgr. Lawrance Ssemusu mukwano gw'omugenzi.\nOkubulira kwe yakwesigamizza kusonyiwa ababeera bafudde. Semusu yagambye nti abantu babeera munsi ne beerabira okuleeka omukululo n'asaba abakungubazi okwebuuza kiki kye banabajjukirako nga bavuddewo. Ku ssaawa 9:00 ez'olweggulo abagenzi baaziikiddwa mu ntaana emu eyabadde eyawuddwamu emirundi ebiri.\nLooya Kityo, Mengo, Munnamateeka, Msgr. Lawrence Ssemusu\nPoliisi ekutte Omubiikira\nAbabbye ewa Kabaka babayodde ne batuuyana


Ekimanyiso kya Twekisize ekya Paxful, Inc.\nPaxful Inc. (era emanyikiddwa nga "Paxful," "ffe," "ffe," oba "ebyaffe") eyita mu mitendera okukuuma ebyama byo. Mu Kimanyiso kya Twekisize kino ("Ekimanyiso"), tunnyonnyola ebika by`obubaka obukukwatako bwe tuyinza okukufunako obwekuusa ku ngeri gy`okozesa ekibanja kyaffe, omuli, naye nga si kye kyokka, https://paxful.com/, Waleti ya Paxful, ekibanja kyaffe eky`oku mutimbagano okusuubulirwa bitcoin, app y`oku ssimu, emiko gy`emikutu emigattabantu, oba ebintu ebirala eby`oku mutimbagano (okutwalira awamu, "Ekibanja"), oba bw`okozesa ekimu ku byamaguzi, empeereza, ebintu, endabika, tekinologiya, oba emirimu gye tukola (okutwaliza awamu, "Empeereza").\nEkimanyiso kino kyategekebwa okukuyamba okufuna obubaka obukwata ku nkola yaffe eya twekisize era n`okukuyamba okutegeera okulondawo ku twekisize ng`okozesa Ekibanja n`Empeereza zaffe. Mwattu weetegereze nti Empeereza zaffe zisobola okukyukakyuka okusinziira ku kitundu.\nKu lw`ebigendererwa byonna, ekimanyiso kya twekisize ekiri mu lulimi Olungereza kye kinaaba nga ekiwandiiko ekikulu era ekifuga. Mu mbeera nga waliwo okukontana wakati w`ekiwandiiko ky`ekimanyiso kya twekisize ekiri mu Lungereza n`ekirala kyonna ekivvuunuddwa mu lulimi olulala, ekiwandiiko ekiri mu Lungereza kye kinafuga n`okugobererwa.\nObubaka obukukwatako bwe tukuŋŋaanya\nTukuŋŋaanya obubaka obukwekuusaako ("Ebikwata ku Muntu") ebikwatagana n`engeri gy`okozesaamu Ekibanja, Empeereza zaffe. oba mu ngeri endala enkolagana yaffe naawe. Ebika by`Ebikwata ku Muntu bye tuyinza okufuna okuva gy`oli mulimu:\nEbikwata ku Bulamu Bwo, omuli:\nEndagiriro ya Email\nEndagiriro mu Bujjuvu\nEnnaku z`Omwezi ze Wazaalibwako\nEbikwata ku Akaawunti ya Paxful, omuli:\nObubaka Obukwata ku Mukozesa mu kanyomero k`Ebikwata ku Bulamu Bwe"\nEkifaananyi ky`oku Akaawunti\nEnnaku z`Omwezi ze Weegattako\nEkika kya Ssente Ezaasalibwawo\nObudde mu Kifo W`oli\nEbikolebwa ku Akaawunti ya Paxful, omuli:\nObubaka bw`Okunyumya kw`Obusuubuzi (muyinza okubaamu obubaka obukwata ku byenfuna singa obiwa abatunzi)\nEbikookero by`Okunyumya kw`Obusuubuzi\nEbikolebwa mu Busuubuzi\nEbigobererwa mu Busuubuzi\nObumanyiso bwa Akaawunti\nAkaawunti nga bw`Eyimiridde\nObubaka obwekuusa ku waleti yo ey`ebyobugagga bwa Digito, omuli:\nEzisigadde mu Waleti\nObubaka Obukuŋŋaanyiziddwa obwekuusa ku Kugondera enkola ya "Manya Kasitooma Wo" (KYC), omuli:\nID egabibwa Gavumenti\nEbifaananyi, bw`osalawo okubituwa\nViidiyo, bw`osiima okuzituwa\nObubaka Obukwata ku Nkozesa y`Ekyuma n`Ekibanja, omuli:\nEndagiriro za IP\nID ya Cookie ne/oba ebirala ebizuula ebyuma\nObubaka obwekuusa ku ngeri gy`okozesa Ekibanja, omuli ebinnyonnyola enfaanana y`ekyuma, ennaku z`omwezi & n`essaawa\nEnnimi ze wettanira\nObubaka ku by`okola ng`okozesa Ekibanja\nEngeri gye tukozesa obubaka bwo\nEbigendererwa bya bizinensi ebitukuŋŋaanyisa, okukozesa, okusigaza, n`okugabana Obubaka Obukukwatako muyinza okubaamu:\nOkuwaayo Obuweereza okuyita mu kuddukanya Ekibanja, omuli:\nOkuwandiisa, okuggulawo, n`okulabirira akaawunti yo;\nOkukakasa ebikwogerako ne/oba obusobozi okuyingira mu akaawunti, oba okuyambako abatunzi okukakasa ebikwogerako;\nOkutandika, okuyambako, okukola ku, ne/oba okumaliriza obugulanyi;\nOkuwuliziganya naawe ku bikwata ku akaawunti yo oba Empeereza zonna z`okozesa;\nOkulaba oba osaanira okuwolebwa, KYC, oba okwekebejja okw`engeri eyo;\nOkusengejja applications; oba\nOkugeraageranya obubaka olw`okupima obutuufu n`okukakasa.\nOkukwasaganya obulabe n`okukukuuma, okukuuma abantu abalala, Ekibanja n`Empeereza.\nOkukuwa empeereza ekutuukirako ng`omuntu n`okukola ku by`osinga okwagala.\nOkwongera okutegeera ba kasitooma n`engeri gye bakozesaamu n`okukolagana n`Ekibanja n`Empeereza\nOkukuwa Empeereza ekutuukirako ng`omuntu, ebivuganyo, n`okulangira ku Kibanja kyaffe n`ebibanja by`abantu abalala.\nOkukuwa eby`okulandako ebituukira ku bifo, engeri gye bikolamu, n`ebivuganyo.\nOkugoberera enkola zaffe n`obuvunaanyizibwa, omuli, naye nga si bye byokka, okwasanguza n`okwanukula okusaba kwonna okuva mu bitongole ebikwasisa amateeka ne/oba abafuzi okusinziira ku tteeka lyonna erikola, enfuga, effugiso, ekiragiro ky`omulamuzi oba gavumenti, ekitongole ekirina obuyinza okuwozesa emisango, okusaba okuvumbula oba enkola endala ezeekuusa ku by`amateeka.\nOkugonjoola okwemulugunya, okukuŋŋaanya ebisale, oba okwekenneenya n`okugonjoola ebizibu.\nOkukuwa empeereza nga kasitooma oba si ekyo okuwuliziganya naawe.\nOkuddukanya bizinensi zaffe.\nEra tuyinza okukola ku Bikukwatako ng`Omuntuku olw`ebigendererwa ebirala nga twesigama ku lukusa lwo singa kiba kyetaagisizza mu mateeka.\nEbifo mwe tukuŋŋaanya ebikwata ku muntu\nTukuŋŋaanya Ebikwata ku Muntu okuva mu bifo ebyenjawulo, omuli\nButereevu okuva ku ggwe: Tukuŋŋaanya Ebikwata ku Muntu butereevu okuva ku ggwe singa okozesa Ekibanja oba Empeereza zaffe, owuliziganya naffe, oba okukolagana obutereevu naffe.\nOkuva ku bakola ku mpeereza/oba abakola ku bubaka abatuyambako okukutuusaako Ekibanja oba Empeereza: Tuyinza okweyambisa abakola ku mpeereza okutuyambako mu kuddukanya Ekibanja oba Empeereza ze tukuwa, nga tubalagidde oba nga bakikola ku lwaffe. Abakola ku mpeereza bano bayinza okukuŋŋaanya obubaka obukukwatako ne babutuwa.\nOkuva mu bakozesa abalala ku Kibanja kya Paxful oba okuva mu banywanyi abagattiddwa ku Kibanja kya Paxful oba Empeereza : Abakozesa abalala bayinza okutuwa obubaka obukukwatako nga bwekuusa ku bugulanyi oba okunyumya. Abanywanyi era bayinza okutuwa ebikukwatako ebyekuusa ku kutabagana kwo oba obugulanyi bwo n`abanywanyi ng`abo.\nOkuva mu bantu abalala abayinza okutuyambako okukakasa ebikwogerako, okulemesa obufere, n`okukuuma ebyokwerinda by`obugulanyi.\nOkuva mu bantu abalala abayinza okutuyamba okusengejja okusaanira kwo okuwolebwa oba bw`oyimiridde mu byenfuna.\nOkuva mu bantu abalala abayinza okutuyamba okwekenneenya Ebikwata ku Muntu, okulongoosa Ekibanja oba Empeereza oba engeri gy`obikozesaamu, okulanga ebintu oba empeereza, oba okukuteerawo ebirango n`ebivuganyo.\nOkuva ku bibanja by`emikutu emigattabantu, singa oba okolagana naffe ng`oyita ku mikutu emigattabantu.\nEngeri gye tugabana obubaka\nMu mbeera ezimu, tuyinza okwasanguza Ebikwata ku Muntu ebimu n`abantu abalala. Ebiti by`abantu be tuyinza okugabana nabo Ebikwata ku Muntu mulimu:\nAbatuusa empeereza ne/oba abakola ku bubaka: Tuyinza okugabana Ebikwatako ku Muntu n`abantu abalala abatuusa empeereza abakola obuweereza n`emirimu ku biragiro byaffe ne ku lwaffe. Abantu abalala bano abatuusa obuweereza bayinza, okugeza okukuwa Empeereza, okukakasa ebikwogerako, okuyambako mu kukola ku bugulanyi, okukusindikira obulango bw`ebyamaguzi byaffe n`Empeereza, oba okuyamba ku ba kasitooma.\nAbalala abakwatibwako obugulanyi, nga abatunzi: Tuyinza okugabana obubaka n`abeetabi abalala mu bugulanyi bwo, omuli abakozesa abalala boogulako ebyobugagga bya digito.\nEbitongole by`ebyensimbi ne kkampuni endala ezenyigira mu kukuyambako okukola obusasuzi obwekuusa ku bugulanyi\nAbanywanyi abafuna okusembebwa okuva ku Kibanja kyaffe\nAbantu abalala be tukolagana nabo mu bizinensi oba nga bwe kikkirizibwa oba okwetaagisa mu mateeka, omuli:\nOkutuukiriza eby`amateeka, ebyokufugisa, oba obuvunaaanyizibwa bw`endagaano, oba n`emitendera gyonna egy`ebyamateeka oba enkola y`ebyokufugisa (nga ekiragiro kya kkooti ekituufu, semaanisi);\nOkumanya, okukola, oba okulwanirira okuvuunaanibwa mu mateeka;\nMu kwanukula okusaba kw`ekitongole kya gavumenti, nga ebitongole ebikwasisa amateeka, oba ebiragiro by`ekitongole ekiramuzi;\nOkuteekesa mu nkola Obukalu bw`Empeereza z`Ekibanja kyaffe oba enkola zaffe ez`omunda;\nOkutangira okukosebwa kw`omubiri oba okufiirizibwa mu byenfuna, ebyekuusa ku kunoonyereza okw`okuteeberezebwa okukola ebitali mu mateeka oba okukolera ddala ekintu ekitali mu mateeka, oba okulwanirira eddembe lyaffe oba ery`abalala, ebintu, oba obukuuumi;\nOkuyambako mu kugula oba okutunda bizinensi za Paxful zonna oba ezimu. Okugeza, ng`ogabana ne kkampuni gye tuteekateeka okwegatta nayo oba okugulibwa; oba\nOkuwagira okukeberebwa, okugoberera amateeka, n`emirimu gy`obufuzi bwa kkampuni.\nEntambuza y`obubaka ku mutendera gw`ensi yonna\nMwattu wekkaanye nti tuyinza okusindika Ebikukwatako ng`Omuntu bye tuba tukuŋŋaanyizza mu nsi endala ng`oggyeeko ensi mwe biba byakuŋŋaanyizibwa. Ensi ezo ziyinza obutaba na mateeka ga kukuuma bubaka ge gamu nga ag`ensi mwe waweerayo obubaka buno. Bwe tusindika Ebikukwatako ng`Omuntu mu nsi endala, tuyita mu mitendera egyatekebwawo okukakasa nti okusindika kuno kukkiriziganya n`amateeka.\nCookies n`okulangira ku mutimbagano\nCookie eba fayiro ntono ey`obubaka obuwandiike ekibanja ky`etereka ku kompyuta yo oba essimu yo ey`omungalo bw`oba okyalidde ekibanja.\nEkibanja kyaffe kikozesa cookies ne tekinologiya alondoola okuddukanya, n`okuluubirira okulanga kw`oyinza okwagala. Okumanya ebisingawo, mwattu kebera ku Tteeka lyaffe era Cookie.\nPaxful eyinza okukolagana n`emiyungiro gy`obulango emirala okulaga obulango ku Kibanja kya Paxful oba ku bibanja by`abantu abalala. Ebibanja bino n`emiyungiro gy`obulango egy`abalala tebifugibwa Paxful. Abanywanyi mu miyungiro gy`obulango bakozesa tekinologiya w`obubaka okukuŋŋaanya obubaka obukwata ku by`okolera ku mutimbagano okukuwa okulanga okutuukira ku by`oyagala. Bw`oba toyagala bubaka buno bukozesebwe olw`ensonga y`okukuwa obulango obukutuukirako, okyayinza okukivaamu ng`okyalira:\nMwattu weetegereze nti kino tekikuggyako kubeera ng`oweebwa obulango; ojja kusigala ng`ofuna obulango obw`awamu obuteesigamizibwa kw`ebyo by`oyagala ebirondobemu. Osobola okufuga enkozesa ya cookies ku mutendera gwa ssekinnoomu ogwa bbulawuza. Bw`ogaana cookies, osobola okusigala ng`okozesa Ekibanja kyaffe, naye obusobozi okukozesa obubonero oba ebitundu ebimu ku Kibanja kyaffe buyinza okukugirwa.\nTusigaza Ebikwaka ku Muntu okumala ekiseera ekyetaagisa olw`ebigendererwa ebyabikuŋŋanyisisa, oba okumala ekiseera ekyo ekikkirizibwa mu mateeeka. Kino kiyinza okubaamu okusigaza Ebikwata ku Muntu okumala ekiseera ekiddirira obugulanyi. Tufuba okusangula Ebikwata ku Muntu nga tebikyetaagibwa ku lw`ensonga ya bizinensi yonna ennyonnyoddwa waggulu.\nPaxful etadde mu nkola obukuumi obutegekeddwa okukuuma Ebikukwatako ng`Omuntu, omuli empenda ezitegekeddwa okutangira okubuza, okukozesa obubi, okufunibwa abatalina kubifuna n`okwasanguza Ebikwata ku Muntu. Era, Paxful tesobola kukakasa oba kweyama kuwa bukuumi oba emmizi ku bubaka bw`otuwa oba bw`ofuna okuva gye tuli okuyita ku mutimbagano oba omuyungiro gwa yintaneti ogutakozesa waya. Okutambuza obubaka okuyita ku Yintaneeti kirimu akabi, newankubadde nga Paxful ekola ekisoboka okukuuma obubaka obwo ng`emaze okubufuna.\nAbaana abataweza myaka 18 egy`obukulu\nEkibanja kya Paxful teyakolerwa baana batannaweza myaka 18 egy`obukulu. Tetukigenderera kukuŋŋaanya bubaka okuva mu baana abatannaweza myaka 18 nga tetufunye lukusa lwa bazadde olukakasiddwa. Bwe tukimanya nti tukuŋŋaanyizza obubaka, omuli n`Ebikwata ku Muntu, okuva ku muntu atannaweza myaka 18 nga tetulina lukusa lwa muzadde, tujja kusangula obubaka obwo mbagirawo.\nOkutereeza mu kimanyiso kya twekisize\nPaxful yeesigaliza obuyinza okukyusa Ekimanyiso kino buli kiseera. Tuggya kukubagulizaako ku kutereezaamu kwonna mu Kimanyiso kino nga tuwanikayo ekyo ekikyusiddwamu wano, okuyita ku email, oba ekirango ekirabika obulungi ku Kibanja kya Paxful ku muko ogusooka. Tukuwa amagezi okukeberanga ku Kibanja buli luvannyuma lw`akaseera akagere okulaba oba nga waliwo enkyukakyuka zonna.\nBw`oba olina ekibuuzo kyonna ku Kimanyiso kino, oba ng`oyagala kwebuuza ku bikwata ku Bikwata ku Muntu oba twekisize, mwattu tuwulize ku: [email protected]\nEkikookero ku Kiwandiiko ekya EEA\nOkwasanguza kuno kukola ku, era kugendereddwamu eri, abantu ababeera mu Kitundu kya Bulaaya eky`Ebyenfuna (EEA).\nAfuga Obubaka Obw`ebikukwatako ye, Paxful, Inc.\nEbisinziirwako mu Mateeka Okukola ku Bikwata ku Muntu\nTukozesa Ebikwata ku Muntu nga bwe kiba kisaanidde okutuukiriza obuvunaanyizibwa bw`endagaano oba okusaba kwo okwekuusa ku ndagaano, nga twesigama ku mateeka mu Nnyingo 6(1)(b) ey`Ekiragiro Eky`awamu Eky`okukuuma Obubaka (GDPR).\nTukozesa Ebikwata ku Muntu okutuukiriza obuvunaanyizibwa bw`etteeka wansi w`etteeka lya EU oba etteeka erifuga Eggwanga Ery`omukago, nga twesigama ku mateeka mu Nnyingo 6(1)(c) eya GDPR.\nTukozesa Ebikwata ku Muntu okukuuma ebyetaago by`abantu ssekinnoomu eby`omuwendo, nga twesigama ku mateeka mu Nnyingo 6(1)(d) eya GDPR.\nTukozesa Ebikwata ku Muntu nga tuluubirira okukuumira ebyetaago bya bizinensi yaffe mu mateeka, nga twesigama ku mateeka mu Nnyingo 6(1)(f) ya GDPR. Olukalala lw`ebigendererwa by`emirimu gyaffe ebiri mu mateeka biri mu kitundu ekiri waggulu ekiriko omutwe ogugamba nti "Engeri gye Tukozesaamu Ebikukwatako".\nEddembe ku Kukuuma Obubaka ery`omu Bulaaya\nEtteeka lya Bulaaya lirina eddembe lye likuwa eryekuusa ku Bikukwatako ng`Omuntu, omuli:\nEddembe okusaba okufuna n`okutereeza Ebikukwatako ng`Omuntu.\nEddembe okusaba Paxful esangule ebimu ku biri mu Bikukwatako ng`Omuntu.\nEddembe ku kutambuza obubaka, omuli eddembe okusaba nti ebimu ku Bikukwatako ng`Omuntu by`otuwadde tubisindike eri omulala afuga obubaka.\nEddembe okuggyayo olukusa lwonna lw`oba owadde Paxful okukuŋŋaanya, okukozesa, oba okugabana obubaka bwo akaseera konna. Mwattu wekkaanye nti okuggyayo olukusa tekikosa buyinza bwa Paxful bw`erina mu mateeka okukozesa Ebikukwatako ng`Omuntu nga tonnaba kuluggyayo.\nEddembe okugaana Paxful okukozesa Ebikukwatako ng`Omuntu, nga osinziira ku mbeera yo ng`omuntu.\nEddembe okusaba nti Paxful ekugire okukozesa Ebikukwatako ng`Omuntu, singa obumu ku bukwakkulizo obuwandiike obw`okukugira butuukiriziddwa.\nEddembe okuteekamu okwemulugunya mu kitongole kya Bulaaya ekirabirizi.\nMwattu wekkaanye nti etteeka erikola liyinza okubaamu ebitakola ku bimu ku biri mu ddembe lino, ne likkiriza Paxful okugaana okusaba kwo, oba okukkiriza Paxful okwongezaayo ebbanga ly`eyinza okukolera ku kusaba kwo. Paxful era eyinza okukuwuliza okukakasa ebikwogerako, nga bwe kikkirizibwa mu mateeka, nga tennakola ku kusaba kwo. Okusobola okukozesa eddembe lyo lino, mwattu tuwulizenga bwe kirambikiddwa mu kitundu ekituumiddwa "Tuwulize".\nOkusindika mu Nsi Yonna\nTuyinza okusindika Ebikwata ku Muntu ebyekuusa ku batuuze b`omu EEA mu mawanga agazuuliddwa Akakiiko ka Bulaaya nga tegawa bukuumi bumala, omuli ne United States. Okusindika okw`engeri eno, Paxful eteekawo obukuumi obutegekebwa okukakasa nti Ebikukwatako ng`Omuntu bifuna obukuumi obumala. Bw`oba oli mu kitundu kya EEA, Paxful ejja kuweereza Ebikukwatako ng`Omuntu singa; ensi Ebikukwatako gye bigenda okuweerezebwa eba yaweebwa olukusa lw`Akakiiki ka Bulaaya akakkiriza okusindika obubaka; nga agenda okufuna Ebikukwatako abeera mu United States era nga yakakasibwa mu tteeka lya US-EU Privacy Shield Framework; Paxful etaddewo obukuumi obusaanira obwekuusa ku kusindika, okugeza okuyingira mu Buwayiiro bw`Endagaano Obumanyiddwa obwa EU n`agenda okubifuna, oba; obuwandiike obukwatagana n`okuziyiza okuweereza okw`olukale okwa GDPR. Okufuna kkopi y`enkola Paxful z`ekozesezza okuwagira okusindika kwayo okw`ebikwata ku muntu wabweru wa EEA, tuwulize nga bwe kirambikiddwa waggulu mu kitundu kya "Tuwulize".\nAkakookero ka California\nOkwasanguza kuno kukkirizibwa, era kuluubirira, batuuze ba mu Ssaza lya California bokka.\nEddembe Lyo erya Twekisize mu California\nTwasanguza ebimu ku bikukwatako ng`omuntu eri abantu abalala ababikozesa obutereevu n`ebigendererwa eby`okulanga, olina eddembe okusaba ebirala ebikwata ku bagenda okufuna obubaka bwo. Okukozesa eddembe lyo lino, mwattu tuwulize nga bwe kirambikiddwa mu kitundu ekituumiddwa "Tuwulize."\nEkibanja kyaffe tekitegekeddwa kwanukula kulagira oba kusaba kwa "Tolondoola."\nPaxful ekola ki n`ebikukwatako?\nEbitongole by`ebyenfuna bisalawo engeri gy`ebigabana ebikukwatako. Etteeka lya federo liwa ba kasitooma eddembe okukugira ebigabanibwa ebimu naye si byonna. Etteeka lya federo era litulagira okukubuulira engeri gy`etukuŋŋanyaamu, gy`etusaasanyaamu n`okukuuma ebikukwatako. Tukusaba osome ekirango kino n`obwegendereza okutegeera kiki kyetukola.\nEbika by`ebikwata ku bantu ssekinoomu by`etukuŋŋaanya n`okusaasanya bisinziira ku byamaguzi oba empeereza gy`olina naffe. Muno muyinza okubaamu:\nEnnamba ya Social Security oba ensimbi z`olina ku akaawunti\nEbyafaayo by`okusasula oba ebyafaayo by`okugulana\nEbyafaayo by`amabanja oba ensasula yo ey`amabanja\nBwoba nga tokyali kasitooma waffe, tugenda mu maaso okugabana ebikukwaatako nga bwekinnyonnyoddwa mu kirango kino.\nEbitongole by`ebyenfuna byonna byeetaga okugabana ebikwata ku ba kasitooma okusobola okuddukanya bizinensi zaabyo. Mu katundu kano wammanga, tulaga ensoga ebitongole by`ebyenfuna kwe bisinziira okugabana ebikwata ku ba kasitooma baabyo; ensonga Paxful kw`esinziira okugabana; n`okulaba oba ng`osobola okukugira okugabana kuno.\nEnsonga ezitugabanyisa ebikukwatako\nOsobola okukugira okugabana kuno?\nKu lw`enzirukanya ya bizinesi yafe eya buli lunaku - okugeza okukola ku bugulanyi bwo, okubeezaawo akaawunti yo(zo), yanukula okulagirwa kwa kkooti n`okunoonyereza okw`ebyamateeka, oba okukola alipoota eri ebitongole ebirondoola abeewozi\nOlw`okulanga - okukutuusaako ebyamaguzi n`obuweereza bwaffe\nOlw`okulanga ne kkampuni z`ebyensimbi endala\nKu lwa bizinensi za banywanyi baffe eza bulijjo - ebikwata ku bugulanyi bwo n`engeri gy`obisangamu\nKu lwa bizinensi za banywanyi baffe eza bulijjo - ebikwata ku busasuzi bwo\nKu lwa batali banywanyi okulanga gy`oli\nGenda ku www.paxful.com\nAni aweerezza ekimanyiso kino?\nEkimanyiso kya twekisize kikuweebwa Paxful era kikola ku akaawunti yo ey`obuntu eya Paxful.\nPaxful ekuuma etya ebinkwatako ng`omuntu?\nOkusobola okukuuma ebikukwatako ng`omuntu obutalabibwa batateekeddwa kubiraba n`okubikozesa, tukozesa amateeka g`ebyokwerinda agakkiriziganya n`amateeka ga gavumenti z`ebitundu. Amateeka gano mulimu agakwata ku kukuuma kkompyuta, okukuuma ffayiro n`ebizimbe\nPaxful ekuŋŋaanya etya ebinkwatako ng`omuntu?\nTukuŋŋaanya ebikukwatako ng`omuntu, okugeza bw`o\nggulawo akaawunti oba waayo ebikwata ku akaawunti\ntuwe ebikukwatako oba sindika\nkozesa akaawunti yo eya Paxful okusindinka n`okufuna ssente\nTukuŋŋaanya n`ebikukwatako, okuva mu balala okugeza ebitongole ebirondoola abeewozi, abanywanyi ne kkampuni endala.\nLwaki sisobola kussa kkomo ku kugabana kwonna awamu?\nEtteeka lya gavumenti z`ebitundu likuwa eddembe ku kukugira kwokka\nolw`okwanguyiza abanywanyi okukola emirimu gyabwe egya buli lunaku ng`obawa — obubaka obukukwatako nga bw`oyimiridde mu by`ensimbi\nabanywanyi okukozesa ebikukwatako okukunoonyeza akatale\nokugabana n`abatali banywanyi okukunoonyeza akatale\nAmateeka g`ensi n`aga kkampuni zi ssekinnoomu gayinza okukwongera obuyinza obukugira okugabana. Laba wammanga ebisingawo ku ddembe wansi w`amateeka g`ensi.\nKkampuni ezifaanaganya obwa nnanyini oba obufuzi. Zisobola okuba kkampuni z`ebyenfuna oba ezitali za byanfuna.\nAbanywanyi baffe mulimu kkampuni eziri wansi w`obufuzi bwa Paxful Holdings, Inc.\nKkampuni ezitafaanaganya bwa nnannyini oba bufuzi. Zisobola okuba kkampuni z`ebyenfuna oba ezitali za byanfuna.\nAbalala abatali banywanyi naye nga tugabana nabo ebikukwatako mulimu abakola obuweereza oba emirimu ku lwaffe.\nOkunoonyeza awamu akatale\nEndagaano entongole wakati wa kkampini z`ebyensimbi endala ezitalina kakwate nammwe ezinoonyeza awamu akatale k`ebintu ebikwata ku byenfuna oba obuweereza bye zaagala ogule.\nBe tunoonya nabo akatale mulimu kkampuni z`ebyenfuna.\nObubaka obulala obukulu\nTuyinza okusindika ebikukwatako mu nsi endala, okugeza ku lw`empeereza eri ba kasitooma oba okukola ku bugulanyi.\nCalifornia: Akaawunti yo eya Paxful bw`eba erina endagiriro ya email eya California, tetuggya kugabana bikukwatako bye tukuŋŋaanya okuggyako ebyo byokka ebikkirizibwa mu tteeka lye California.\nVermont: Akaawunti yo eya Paxful bweba erina endagiriro eya Vermont, tetuggya kugabana na batali banywanyi bikukwatako bye tukuŋŋaanya mpozzi nga etteeka likkiriza oba nga otuwadde olukusa.


Omukazi bamukutte n’omuyizi mu kazigo\nKony yaakatta abantu emitwalo 10 - UN 1 hour agoSisita Margaret Nanteza afudde 1 hour agoAba Pioneer tebannakkirizibwa kuddamu kukola - URA 6 hours agoMonitor ne Red Pepper tezaggaddwa - Gavt. 6 hours agoOmuzungu agambibwa okukabawaza abawala awonye okugajambulwa ... 6 hours agoBajeti esomwa nga June 14 ezze n’emisolo emikakali 1 hour agoEddagala eryayitako lilwazizza bbebbi 6 hours agoEkiteeso ku Museveni okwezza Kampala kikyagaanyi 6 hours agoBukenya awadde Iryn ssente 6 hours agoBoogedde obukodyo bw’abafere obupya 9 hours ago\nOmukazi bamukutte n’omuyizi mu kazigo Jun 25, 2012 Nanyero n’omuyizi mu kazigo.\nOMUKAZI bamugwikirizza ng’atigaatiga mu kazigo ke ekiro. Baliraanwa be be baatemezza ku w’ebyokwerinda mu kitundu n’abasanga mu kazigo.\nBombi bakkirizza nti kituufu gye buvuddeko banyumya akaboozi ak’ekikulu naye ku luno babadde tebalina kye bakoze.\nLukia Mariam Lucky Nanyero, omutuuze mu Kawaala Zooni 3 ng’agamba nti akolera mu Nakivubo Guest House ku Cooper Complex yakwatiddwa n’akalenzi ak’emyaka 17 amannya gasirikiddwa nga kasomera mu Kawaala High mu S4.\nBino byabaddewo ku Lwomukaaga ekiro ku ssaawa 2 ez’ekiro. Yagguddaako omusango ku fayiro nnamba SD 28/20/6/12.


Bukedde Online - Dokita apaccizza nnansi empi mu ssweeta\nDokita apaccizza nnansi empi mu ssweeta\nAbakaayanira ettaka basanyizzaawo ennyumba...\nGavumenti yaakussa amaanyi mu kufukirira...\nNNANSI owoolubuto olukulu mu ddwaaliro ly’e Kamuli ekkulu mu disitulikiti y’e Kamuli addukidde ku CPS e Kamuli n’aloopa mukama we, dokita, eyamupaccizza empi bbiri ez’amaanyi bwe baabadde bakola emirimu mu ssweeta.\nNangobi nnansi eyakubiddwa. Ku ddyo ye Dr. Daaki\nSarah Nangobi, 28, omuzaalisa ye yaloopye akulira eddwaaliro lino Dr. Stephen Daaki nti yamukubye ng’amulanga kulagajjalira omulwadde gwe yabadde yaakalongoosa.\nEkyamuwalirizza okuloopa bwe bulumi bw’awulira mu kibegabega era nga n’omugongo gumuluma, ng’ate ali lubuto lukulu.\nN’ekirala nga bw’ali omuntu omukulu kyamuyisizza bubi era yafunye n’okutya era n’ekitiiibwa ky’amukendeddeko olw’okumuyisaamu empi ng’omwana.\nOmusango yaguloopye ku CPS e Kamuli mu ofi isi enoonyereza ku buzzi bw’emisango, era poliisi yatandise okunoonyereza wadde nga tennaba kukwata dokita ono. Agamba nti yali akola ku balwadde kyokka dokita n’amutabukira nti yagayaaliridde omulwadde eyabadde yaakalongoosebwa ng’azze n’engulu.\nOmwogezi wa Poliisi mu kitundu kya Busoga North, Michael Kasadha yakakasizza ng’omusango bwe gwaloopeddwa n’agamba nti bakyanoonyereza kwe kyavudde.\nNNAMUKUBYE LWA BUGAYAAVU - DOKITA\nBukedde bwe yatuukiridde Dr. Daaki mu ofi isi ye ku Lwokutaano, yagambye nti, naye awulira ηηambo nti gw’akulira yamuwawaabidde.\nTeyeegaanyi kya kumukuba, wabula yabuuzzizza oba kiba kya buvunaanyizibwa omulwadde amaze okulongoosebwa ng’azze n’engulu, okumuleka ng’abooyaanira ku katanda ng’omusawo eyandimusindise mu kagaali amutwale mu woodi talabikako, ali mu bibye!


Kabaka waffe buli lwalabika munoonya okutta abant – ababaka\nHome Topic Kabaka waffe buli lwalabika munoonya okutta abant\nKabaka waffe buli lwalabika munoonya okutta abant\nHome › Forums › Meeting Greeting & News Reports › Agafa e Mengo / News from Mengo › Kabaka waffe buli lwalabika munoonya okutta abant\nMay 4, 2012 at 9:54 am #18002\nLWAAKI KABAKA WAFFE BULI LWALABIKA MUNOONYA BE MUNATTA OBA OKUKUBA\nAbalabe ba Buganda bakyogera dda nti ekiritta Buganda kigenda kuva Mengo naye ababadde tebakisizaako mwooyo bwetugenda tulaba ebiddiringana teturema kwebuuza oba ddala abayogera ebintu ebyo baali bamaze okusaayo abantu abanabakolera omulimu gwaabwe ogwokusanyaawo obuganda nga basinziira Mengo.Omulugube gwasuula wammese mu kita waliwo akakundi kabantu abalowooza nti abaganda kyebabonyebonye ku bagwiira bajja kukikkiriza nabeyita abaganda bajje bakibakole nga balowooza nti bo bebaddawo okubafuga begagawaze bo namaka gaabwe .Buli agenda e Mengo ngakolerera Obuganda nga abagala okusanyaawo obuganda bamulemesa nga bamugobayo kubanga balowooza nti bafuna awo kulembekera Buganda nnene wewuunya lwaaki tebafuna kifo kirala nebatandika bu bussiness bwaabwe abagala okubagoberera nokufugibwa nebabasanga eyo , okusinga okulowooza nti buli kiseera munatekanga abaganda ku bunkeenke buli Kabaka lwalabiseeko eri Obuganda.\nOmulabe abakozesa ate bweyekyuusa nayasa ebyaama era ,enkwe buli Katikkiro avaayo zayogerako ekiseera kijja kutuuka Obuganda bubafundire, abantu baffe babonyebonye ekimala okuba nga balina okwejjako emisota mu ntamu .Atayagala bwakabaka takakibwa agende gyebutali\nAbaganda okubuna amawanga olwabagwiira ababattira nokubabonyabonyeza mu nsi yaabwe kibakoyesezza, kuluno mujja kulaba kubusungu bwaabwe nga batandikidde mu nju mwennyini okugogola ,abenkwe abali e Mengo abaletera abanga okuttibwa nokubonabona nabo obuganda bujja kubakolako awatali kisa naye tubegayirira Kabaka waffe mumujje mu ntalo zammwe bwemuba mwagala okufuga mufune walala Obuganda bubataddeko abiri\nLwaki amazaalibwa ga Kabaka gaggweeredde mu kuyiwa musaayi?\nOkukuza amazaalibwa ga Ssaabasajja Kabaka agaabadde galindiriddwa n’essannyu ku ssomero lya St. Mary’s College Kisubi gaggweeredde mu kuyiwa musaayi, abantu abawerako ne bafuna obuvune obwamaanyi bwe waabaluseewo olutalo abantu ne balwana ne poliisi, ekyawuniikirizza buli muntu, nga bangi n’okutuusa kati bakyebuuza ekyavuddeko embeera eno.\nSsaabasajja Kabaka yatuuse e Kisubi ku ssaawa nga 4:30 ez’okumakya mu ssanyu eritagambika, ng’abantu abasinga abaabadde wabweru abaabadde bamulinze tebaategedde weyayise era bwe baategedde nti ayingidde ne batandika okuleekaanira wagulu nti, “Twagala kulaba ku Kabaka waffe” nga bwe basembera ku mulyango okuyingira.\nAba poliisi abaabaddewo baagaanye ne babagamba buli ayagala okuyingira yabadde ateekeddwa okubeera ne kkaadi eyamuyise ku mukolo guno, ekyayongedde okusajjula embeera abantu ne beeyongera okutaamuuka.\nMinisita avunaanyizibwa ku ntambula za Kabaka, Kabuuza Mukasa, minisita w’amakolero Kaddu Kiberu, omukulu w’essomero ly’e Kisubi, poliisi n’abaamagye abakuuma Ssaabasajja beegeyezzaamu okulaba kye bayinza okukolera abantu abaabadde bataamye obugo.\n“Muleke abantu bayingire, basooke bayite mu mitendera gy’okukeberebwa ffe tujja kusobola okubafuga bwe banaaba batuuse wano munda,” Kabuuza Mukasa bakira bw’agezaako okumatiza abakuumaddembe, wabula baalemwa okutuuka ku kukkaanya.\nBaminisita b’e Mengo, ababaka ba palamenti, abalangira n’abambejja ssaako omukulembeze wa Japadhola, Adhola Achani mu kiseera kino baabadde bakyasibiddwa wabweru, nga bagaanye okugondera ekiragiro kya poliisi okuva mu mmotoka zaabwe bayingire nga batambula n’ebigere.\nPoliisi eva mu mbeera\nWano poliisi yatandise okukozesa amaanyi ag’enjawulo okusobola okugumbulula abantu okwabadde abayizi b’amasomero, aba Nkobazambogo n’abeekibiina kya BANGAWA abaabadde bakyalemeseddwa okuyingira.\nAbaserikale baakubye abantu embooko n’omukka ogubalagala awatali kusosola buli eyabaddewo bonna ne babuna emiwabo era waayiseewo eddakiika ntono amayinja ne gatandika okuvuga, omusaayi ne guyiika nga n’abapoliisi baalumiziddwa.\nAkavuyo keeyongedde era wano omuserikale wa poliisi omu yakubiddwa ejjinja era bwe yasituse wansi ng’atonnya omusaayi yawuliddwa ng’agamba omu ku banne nti, “ Where is the gun?” ekivvuunulwa nti “Emmundu eruwa?” ng’alabika yabadde ayagala kukuba mu bantu masasi.\nAni eyatabudde omukolo?\nAbantu abasinga obungi olukongoolo balusimba mu bavubuka ba Nkobazambogo nti be baatabula omukolo, wabula ssentebe waabwe mu ggwanga, Francis Kigoye agambye nti, “Kizibu okugamba nti aba Nkobazambogo ffe twakola effujjo ate ku mikolo gya Kabaka. Owek. Kabuuza Mukasa yajja okutuyingiza naye ekibinja ky’abantu abalala kye tutamanyi gye kyava ne kiyingirawo amayinja ne gatandika okuvuga.”\nOmubaka Betty Nambooze, omu ku baafuna obuzibu obwamaanyi okuyingira agamba nti, “Abaakola effujjo si ba Buganda, aba Buganda tebalina ffujjo lino bweriti ate nga bakimanyi nti Kabaka gwe bazze okulaba. Nze abavubuka bampambye ne bantwala mu kisenge ekimu nga bwe bansikambula kyokka nga poliisi ebatunuulidde era nagenze okwetegereza nga balina entuumu z’amayinja mu ngoye zaabwe.”\nOmwogezi wa poliisi mu Kampala n’emiriraano, Idi Ibin Ssenkumbi agamba nti, “Embeera yateeka poliisi mu kaseera akazibu ennyo kubanga yalina okulaba ng’abantu bakugirwa obutatuuka Kabaka weyali, ekyanyiiza abantu ne batandika okukuba poliisi amayinja kyokka tewali muntu yenna gwe twakwata.”\nAbategesi boogedde ku byaliwo\nOmwogezi w’olukiiko olwategeka amazaalibwa gano, Owek. Peter Mayiga agambye nti, “Si kya buntubulamu okukasukira poliisi amayinja nga bwegwali e Kisubi. Poliisi teyalina buzibu bwonna kubanga yali ekolera ku biragiro olwokuba emikolo gyali gy’abaana n’abagenyi abayite abaalina kkaadi.”\n“Kabaka yasiima amazaalibwa ge agakuze n’abayizi awamu n’abaana abato era ky’ova olaba nga buli ssomero lyasabwa abaana 250 okuggyako aba St. Marys’ Kisubi abaategeka bonna baaliwo. Olwokuba waaliwo abantu bangi abaali baagala okulaba ku Kabaka waabwe kyokka nga tebaali ku nteekateeka, kye wava wateekebwawo olutimbe lwa TV olunene olwali mu kisaawe okugoberera emikolo era abantubalamu baagirabira okwo.”\nWabula ye minisita w’entambula za Kabaka, Owek. Kabuuza Mukasa yagambye nti, “Ku lwange ndowooza nti ekizibu kyava ku mpuliziganya. Waabulawo enkwatagana mu maloboozi eri abateesiteesi, ab’ebyokwerinda n’abantu abaali bayingira.”\nDEO WALUSIMBI, KIRUMIRA GODFREY NE BATTE KIRWANA\nnambooze kyayogedde kyekiba kisimbibwaako essira. kati baakozesezza ba “mayinja squad” basobole okufuna kye beekwasa nti abantu baakubye police. ye mmwe abategeka emikolo gino, lwaki mulinda amazaalibwa ga kabaka kwemuba mutegekera kabaka okulaba abaana? waliwo ennaku nyingi nnyooooo, kabaka zasobolerako okulaba abaana ba buganda, okugeza, nga olunaku lw’abaana. lwaki omukolo nga guno temugussa kulunaku lulala era nemulinda amazaalibwa ga kabaka agateekeddwa okwetabwaako obuganda bw’onna awatali kusosola muto na mukulu? e mmengo waliyo nayo ab’obuvuyo abetaaga okugobwayo bagende eri ewa ssabuvuyo. oba bambega be? ggwe bannange\nbino bikolebwa mu bugendereevu. sirowooza nti waliwo omuganda ayinza okukola effujjo ku mikolo egimukwatako. era tewali muganda yenna ayinza kukola fujjo nga kabaka waali. tewali muntu yenna ategeera ayinza kuleeta mbeera eyo mu budde buno ffena bwetumanyi nti bwabweerende naddala nga kabaka waffe ali mukitundu.\nnaye kati kambategeeze, abakola bino bantu abategekebwa okulaba nga kabaka waffe waba ali wabeerawo embeera bwetyo. bwebanakikola emirundi negiwera, nga abali mu buyinza bagaana emikolo gyonna kabaka kwayinza okuba. kino bakikola bwebati nga bagala kabaka waffe asigale bwanamunigina nga nebwayita awantu atunulirwa nga bwolaba agkan bwali.\nkino sagala mukisagire mu. njagala webuuze, lwaki emikolo egize gibaawo tewabeera fujjo nga eryo? bulijo a police tebabeerawo. oba abasajja bayambazanga abasajja babwe ebyambalo bya basirikale ba gavumenti nebagenda nebatta abantu kukyaalo basobole okufuna obuwagizi, naye watya nti kati tebasobola kukola bikolwa ebyo? mujjukire wanno gyo lyabalamu ba kiboko squad. tebasooka kubeegaana wadde nga bafuubutuka mu cps nga ensi yonna eraba.\nkale tube begendereza nyo tomanya luliba olwo ne webeerawo omuntu gwempita omugweenyufu natukola ekibi ekyamaanyi. naye ha kale agenzaanga. 16 – Apr – 2012 19:36


Okukuza olunaku lw'abakozi: Museveni alabudde...\nMuka Paasita Kayanja alangiridde okusabira...\nBaleese enkola ya tekinologiya okutumbula empeereza y’ebyobulamu mu bitundu.\nAB’EKITONGOLE kya Transparency International Uganda baleese enkola y’okukozesa tekinologiya okutumbula ebyobulamu mu bitundu ebitali bimu. Enkola eno yatandikidde mu disitulikiti bbiri okuli Oyam ne Lira era nga kyazuuliddwa nti nkola nnungi nga kati bali mu kaweefube okulaba nga ne mu Kampala etandika.\nLilian Zawedde Ssenteza ow’ebyamawulire mu kitongole kya Transparency agamba nti ng’ekitongole balina pulojekiti ze bakolako naye eno etuumiddwa ICT for Health service delivery ey’okukozesa tekinologiya okutuusa empeereza ennungi mu by’obulamu ku disitulikiti.\nAgamba nti bakolagana n’abantu abakwatibwako abawansi okuzuula omuwaatwa wa we guli olwo ne boogera ne be kikwatako okulaba nga batuusa empeereza ezo. Okugeza baagenda e Lira ne bakizuula nti abasawo batono, ate abamu bayosaayosa ne bagamba abakwatibwako ne babaweereza Dokita. Ebitundu ebimu ng’abasawo bakozesa kaabuyonjo ze zimu n’abalwadde naye bwe baazuula ekizibu kino era baakikolako nga bayita mu be kikwatako mu gavumenti ne babazimbira kaabuyonjo.\n“Ffe tuyinza okuba nga tetulina busobozi kukola ku byetaago bya bitundu naye tuzuula omuwaatwa we guli ne tukola ne be kikwatako olwo empeereza n’etereera bulungi”.\nAte John Mary Odoy, akulira boodi ya Transparency International agamba nti bafulumizza alipooti okuva mu maloboozi g’abantu nga bakozesa tekinologiya wa ICT for Health Service ow’okukuba amasimu ku kitebe nga beemulugunya ku bizibu ebitali bimu bo ng’ekitongole ne bakola okulondoola olwo ne bafuna eky’okuddamu.\nOkugeza ebizibu ng’abasawo obutamala, okuyosayosa, obutaba na ddagala limala bino byonna byazuuliribwa nga bakozesa tekinologiya ow’okukuba amasimu.\nYasabye gavumenti ekole ku nsonga z’abasawo okuba abatono, okubongeza omusaala baleme kukemebwa kubba ddagala, era gavumenti eyongere ebyetaagisa mu malwaliro abantu basobole okuba abalamu obulungi kuba omuntu omulamu y’akolola olwo eggwanga nerikulaakulana.\nBino babyogeredde ku Fairway Hotel mu Kampala ku Lwokubiri n’ekigendererwa ky’okutereeza mu mpeereza y’ebyobulamu mu ggwanga.\nJohn Mary Odoy,\nAba Ndejje SS bakyadde ku Sanyu Babies Home


Bukedde Online - Aba UPDF bateereddwa ku ssomero eryayidde e Rakai\nAba UPDF bateereddwa ku ssomero eryayidde e Rakai\nEmmotoka mwe ntambulira etuuse okunsuza ku...\nLooya alaze ekiyinza okumalawo enkalu z’abagagga...\nAmagye agakuuma ku ggeeti.\nAMAGYE geddiza obuvunaanyizibwa bw’okukuuma essomero lya St. Bernard SS Mannya mu disitulikiti y’e Rakai eryakutte omuliro mu kiro ekyakeesezza Mmande ne mufiiramu abayizi 10 ababadde basoma S3.\nOkuva ku Lwokusatu ekiro, eggye ezzibizi lyasindikiddwa okukuuma ekifo kyonna ng’abanoonyereza ku nsibuko y’omuliro guno, bwe bagenda mu maaso n’okukuhhaanya obujulizi bwe beetaaga n’okuggya sitetimenti ku bantu abatali bamu. Omwogezi wa UPDF, Brig. Richard Karemire yagambye nti, amagye gaagendayo kuyambako ebitongole ebirala kubanga bakolera wamu ng’ebitongole by’ebyokwerinda nti kyokka poliisi y’ebakulembeddemu.\nEYATAASA BANNE ANNYONNYODDE Francis Ssembatya omu ku bayizi abaafuba okutaasa bannaabwe agamba nti baali bava kusoma bitabo nga badda mu bisulo byabwe kwe kulaba omuliro ogwali gulabika nga gwakakumibwa nga gukutte ekisulo nga bannaabwe bakuba enduulu n’okuleekaanira waggulu nga bayita obuyambi.\nYannyonnyodde nti yadduka mangu ne yeegattibwako banne bwe baali wabula eky’ennaku bagenda okutuuka ku nzigi nga zonna zisibiddwaako ekkufulu. “Twamenya ekkufulu ezimu abaali munda ne bafuluma wabula ku Block B, akakufulu baali basibyeeo katono nnyo, buli lwe twagezangako okukakuba nga keetooloola. Twagenda okukakutula ng’eddakiika nga15 ziyiseewo.\nMu kadde ako bannaffe abasinga baali baweddemu amaanyi nga n’abamu bafudde omuliro gubakutte.” Ssembatya bwe yagambye. Yagasseeko nti, kkufulu baazimenyera mu bulumi obwamaanyi kubanga ebbugumu lyali lingi ng’ekifo kyonna kikutte ekikka ekiddugavu nga waliwo n’ennimi z’omuliro eziwandagala nga bannaffe tubawulira balaajana. Felis Kaboogere Kabuye alina oluganda ku Brig. Elly Kayanja y’omu ku baakola obukubirire okulaba nga balwanyisa omuliro agamba nti, kyeyalaba tekigenda kumuva ku bwongo okutuusa lw’alifa.\nYagambye nti, atwala poliisi mu kitundu yamukubira essimu ku ssaawa nga zikunukkiriza okuwera omukaaga ez’ekiro, yali agenda kwebaka, engoye ezisulwamu ze yatambuliramu. Agamba nti, yasanga omuliro gumaze okutabuka ng’abazadde ababeera okumpi baatuuse dda naye nga basobeddwa. Agamba nti bwe yayingira awaali tewanakwata muliro, omufaliso gwe yakwatako yawulira guwunya peetulooli.\nABAMU BAAFA BALWANA KUFULUMA Kaboogere yagambye nti, bwe yamenya oluggi, yasanga emirambo gy’abayizi mukaaga nga giri ku luggi omuliro we gwabakwatidde nga balwana okufuluma.\nBuli gumu gwali gugudde ku gunnaagwo wabula nga gisiridde byansusso. “Bwe nalaba emirambo gy’abaana abaali bafiiridde obwemage nasiriikirira amaziga ne gasooka gampitamu era kye nnalaba tekiyinza kunva ku bwongo.” Kaboogere bwe yagambye.\nYagasseeko nti olwaggulawo oluggi ng’amaze okuguma, yalagira abayizi n’abazadde okusomba omusenyu nga bwe bayiwa ku bifo ebyali tebinnaakwata muliro okugutangira okusaasaana. Agamba nti okuva ku ssaawa 6:00 ez’ekiro okutuuka ku ssaawa 10:00 ez’oku makya baali mu kulwanagana na muliro.\nEssomero liri kinnya na mpindi ne poliisi kyokka ebimotoka ebizikiza omuliro, biri wala nnyo. Henry Nsubuga akulira essomero lino yagambye nti, poliisi baagitegeeza wabula mpaawo kyeyali esobola kukolawo. Agattako nti, baakubira poliisi e Kyotera eyakubira ey’e Masaka nabo baakuba e Kampala mmotoka ezikiza omuliro yatuuka ku ssaawa 11:00 ng’obudde bukedde.\nBasabidde omwoyo gwa Ssebyala eyatandikawo bbaasi z'Abaganda\nOmugagga w’omu Kampala akwatiddwa ku by’okwokya abaana b’e Budo


Bukedde Online - Leero mu okikola otya: Musiitwa okukwata ebifaananyi akuzimbyemu goloofa kw'okomya amaaso!\nLeero mu okikola otya: Musiitwa okukwata ebifaananyi akuzimbyemu goloofa kw'okomya amaaso!\nObadde okimanyi nti ebanjibwa obuwumbi 11,319?...\nAlex Edward Musiitwa 27, mukubi wa bifaananyi n’okukwata entambi ku mikolo. Mutuuze w’e Nalumunye - Katale. Azaalibwa omwami David Musisi n’omukyala Esther Musisi ab’e Mukono, Nassuuti. Era nnannyini kkampuni ya Alexandra Photography and Events Management.\nAmaka g a Musiitwa (mu katono) g’azimbye mu kukuba ebifaanananyi.\nMusiitwa anyuma engeri gy'asobodde okukyusa embeera:\nTwakulira mu mbeera nnungi kuba abazadde baatuwanga buli kyetaago. Pulayimale nagisomera ku Top Care P/S, Mukono gye natuulira ekyomusanvu mu 2003.\nSiniya eyookuna nagituulira Mityana Single S.S, ate siniya eyoomukaaga ne ngimalira ku Namboole High School mu 2009.\nMu luwummula olwa siniya eyoomukaaga nafuna ekirowoozo ky’okutandika okukuba ebifaananyi nga nkozesa kkamera y’awaka.\nNasooka kugezesa naye nalaba bifuna ne ngufuula omulimu. Buli kifaananyi nakifunangako 1,000/- nga ntaddemu nga 500/-.\nOmulimu guno gwambeezaawo mu luwummula nga sirina gwe nsaba byetaago.\nMu 2010 natandika okusoma kompyuta ku yunivasite y’e Ndejje, naye era eky’okukola saakivaako.\nNayitiramu maama ekirowoozo kyange n’anfunirayo 3,000,000/- kwe nagula kkamera ya 800,000/- n’ebyetaagisa ebirala ebikozesebwa mu situdiyo.\nNapangisa kumpi ne yunivasite y’e Makerere kuba we waateranga okubeera abawala abettanira ebifaananyi.\nEmbeera yasooka kukaluba nga nkolerera ssente za bupangisa. Nakolanga emisana ne nsoma akawungeezi.\nOkulwanyisa embeera eno, nafuna abawala ababalagavu e Makerere ne mbakuba ebifaananyi ku bwereere ne nsobola okubatimba mu situdiyo yange nsikirize bakasitoma.\nEkiseera kyatuuka nga nnina okuwummuza emirimu mmalirize okusoma nga bwe nneetegereza bizinensi y’okukuba ebifaananyi.\nOlwamaliriza diguli yange mu 2013 naddamu ebifaananyi, wabula ku mulundi guno baali bankozesa nga kino nakikola nsobole okwetegeka obulungi.\nNayiga ebintu bingi bye nali simanyi nga nneekozesa omwali okumanya ebifaananyi ebitunda n’ebitatunda.\nMu 2014 natandika bizinensi yange era kino nakikola mpola n’obwegendereza. Mu bifaananyi nzimbyemu amaka, nfunye emikwano n’okugaziya bizinensi yange okutuuka we nali sisuubira.\nENSONGA ZE NSIMBAKO ESSIRA\n1 Obwesigwa n’okutya Mukama: Omuntu yenna akola bizinensi alina okuba omwesigwa mu mirimu gye era kino nkitambuliddeko ne nfunamu amagoba. Bwe mbeera siisobole kukukolera nkugamba.\n2 Okutereka: Buli ayagala okukulaakulana alina okuyiga okutereka. Mu kukola kino oyita mu kwerumya naye ng’olina ekiruubirirwa.\n3 Okukwata obudde: Obudde kikulu naddala mu kisaawe kyaffe eky’ebifaananyi kuba kikuwa oba okukugobako bakasitoma.\n4 Enjogera n’abantu kikulu: Ekirungi ku bizinensi yaffe, omuntu gw’okoledde obulungi y’akutunda eri omulala, noolwekyo bw’oba abantu obayisa bubi wettira akatale.


Bayibuli eyogera kki ku Bisolo eby’edda? Ebisolo ebyedda mwebiri mu Bayibuli?\nOmulamwa gw'ebisolo ebyedda(Dinosaurs) oba Dayinaso guli kitundu kw'ebyo ebikubaganyizibwako ebirowoozo mu Bakristaayo ku myaka ensi gyeyakamala, okuvunuula okutuufu okw'Oluberyeberye, era n'engeri entuufu ey'okuvunula obujulizi obuzuulibwa mu bifo ebitwetoloodde. Abo abakkiriza mu nsi enkadde bakkiriza nti Bayibuli teyogera ku Bisolo ebyedda, kubanga okusinziira ku nkula yazo, ensolo zino zaliwo era zaafa emyaka obukadde bungi ng'omuntu tanabeera kunsi. Abantu abawandiika Bayibuli basobola kuba nga bazilaba.\nAbo abakkiririza munsi eyayina emyaka emito bakkiriza nti Bayibuli eyogera ku nsolo zino ezedda, wabula tekozesa manya gaazo (Soma Dayinaso). Wabula ekozesa ekigambo eky'olwebbulaniya"Tanniyn"(Soma Taniini), ekivuunulwa mu ngeri ezenjawulo mu nnimi zaffe ng'oluzungu. Tanniyn erabika yali nsolo eyewalula wabula nga nnene okuzaama. Ensolo zinno zogerwaako emirundi nga amakumi asatu mu ndagaano enkadde era zasangibwanga kulukalu ne mu mazzi.\nNgogasseko okwogera ku nsolo zinno enene galikwoleka, Bayibuli eyogera ku nsolo ezimu mu ngeri abasomi bebitabo abakenkufu gyebalowooza okuba nga abawandiisi bali balowooza ku nsolo zino ezedda (Soma Dayinaso). Envubu egambibwa okuba ensolo eyamanyi okusinga ensolo endala zonna ezatondebwa Katonda, ennene ennyo ng'omukira gwayo gufananyizibwa omuti gw'omuvule(Yobbu 40:15). Abasomi bebitabo abakenkufu mu magezi bagezezako okufananya ensolo eyo eyogerwako mu Yobbu okuba Empologoma oba envubu. Abalala bagamba nti emplogoma n'envubu bilina obukira butono nga tebwenkana muti gwa Muvule. Wabulu ezimu ezedda zalinanga agakyira aganene okwenkana omuti gw'omuvule.\nKumpi buli mulembe gulina ebifananyi ebiragibwa ebyensolo ezewalula. Ebifananyi ebibumbibwa n'ebikolebwa ebiri mu mambuka g'America bifanana ebyo ebyogerwa ku nsolo ezedda zi Dayinaso. Ebifanaanyi ebiri ku njazi mu Maserengeta ga Amerika biriko abasajja abebagadde ebisolo byedda, era ekyewunyisa ebisolo ebimanyikiddwa. Ebifananyi ebisiige eby'abaruumi, ebibumbe bye Mayaani, n'ebiseenge bye Babilooni nabyo bujilira ku kwagala kw'omuntu kwalina, okuva mu bitundu ebyenjawulo, eri ebisolo bino ebyedda. Empandiika eyanamaddala ey'abawandiisi nga eya Marco Polo (Soma Mako Polo) mukitabo kye Milione II (Soma Miliyooni) kirimu ekintabuli kye engero z’ebisolo ebijudde eby'obugaga. Ng'ogase ku bujulizi obungyi ennyo obukwata ku nsi gyeyava n'ebyafaayo ebikwata ku nsolo zino ezedda nga zibeera n'abantu, waliwo obujulizi obulabibwako n'okukwatibwako, ng'ebigere by'ensolo zino wezalinnya wamu n'eby'abantu ebyasangibwa mu kifo ky'ekimu mu Mambuka g'Amerika namasekatti g'obugwanjuba bwa Asiya.\nEnsolo ezedda mweziri mu Bayibuli? Ensonga enno tenaba kumalirizibwa. Kisinzira engeri gy'ovunulamu obukakafu obuliwo era gyolabamu ensi ekwetolodde. Bayibuli bwoba ogyivunuula nga bweri mu bigambo byayo, ensi ento gyogenda okuzuula, era ekilowoozo kyokuba nti ensolo ezedda n'abantu babeeranga wamu kisoboka okukkirizibwa. Wabula, oba nga ensolo zino ezedda zabeeranga wamu n'abantu, Kkiki ekyatuuka ku nsolo zino zi dayinaso? Newankubadde Bayibuli tekyogerako, ensolo zino zisobola okuba nga zaafa olunavanyuma lw'amataba olw'embeera y'ensi okuba nga yakyuuka mangu era olw'okuba nti zaali ziyiggibwa okumalibwaawo abantu abaliwo ebiseera ebyo.


Bukedde Online - AFCON2019; Senegal yeesize Mane okuyita ku Algeria\nAFCON2019; Senegal yeesize Mane okuyita ku Algeria\nDesabre tassaayo bbaasi ku DR Congo\nLeero mu mpaka za Afrika; Madagascra ne Burundi, 11:30 Senegal ne Algeria, 2:00 Kenya ne Tanzania, 5:00\nMahrez (ku ddyo) n’bazannyi ba Algeria oluvannyuma lw’omupiira gwa Kenya\nLeero mu mpaka za Afrika;\nMadagascra ne Burundi, 11:30\nSenegal ne Algeria, 2:00\nKenya ne Tanzania, 5:00\nMADAGASCAR NE BURUNDI (11:30 AKAWUNGEEZI)\nEno y'egenda okubeera ensisinkano yaabwe esoose mu byafaayo. Ttiimu zombi ziri mu kibinja ekyokubiri nga buli omu enkya agenda kuzannya omupiira gwe ogwokubiri mu kibinja.\nEgyasoose, Burundi yakubiddwa Nigeria (1-0) ate Madagascar n'eremagana ne Guinea (2-2). Madagascar, awava pulezidenti wa CAF, Ahmad Ahmad ne Burundi, zombi zizannya mu mpaka zino eza Afrika omulundi gwazo ogusooka ng'okutangaaza emikisa gy'okuva mu kibinja okugenda ku luzannya oluddako olwa ttiimu 16, buli ttiimu yaakuyingira ensiike ng'etunuulidde buwanguzi.\nKapiteeni wa Burundi, Saido Berahino azannyira mu Stoke City mu Bungereza asuubirwa okuddamu okukulembera ekyoto oluvannyuma lw'okussuuka obukosefu bwe yafunye ku gwa Nigeria era asuubirwa okuyambibwako ne Fiston Abdul Razak azannyira mu JS Kabylie eya Algeria.\nMu makkati, baakwesigama nnyo ku yaliko ssita wa Newcastle, Gael Bigirimana nga kati azannyira mu Hibernian eya Scotland.\nSENEGAL NE ALGERIA - (2:00 EZ'EKIRO)\nAmaaso gaakusinga kubeera ku muteebi Sadio Mane eyayambye Liverpool okuwangula ekikopo kya Champions League sizoni ewedde.\nMane nga ye kapiteeni wa ttiimu ya Senegal, yasubiddwa omupiira ogwasoose\nnga bamegga Tanzania 2-0 olw'ekkoligo lya kaadi era omutendesi Aliou Cisse akakasizza nti waakutandika ogw'enkya.\nSenegal nga mu kiseera kino y'ekulembedde olukalu lwa Afrika mu kucanga akapiira mu nsi yonna okusinziira ku nsegeka za FIFA.\nEtunuulidde buwanguzi bwa mulundi gwkubiri yeesogge oluzannya lwa ttiimu 16 mu kaweefube gwe baliko okweggyako ekikwa ky'obutawangula ku mpaka zino.\nAlgeria mu gwasoose yamezze Kenya (2-0) nga nabo batunuulidde buwanguzi beesogge oluzannya lwa ttiimu 16 era omutendesi Djamel Belmadi ategese okukola\nenkyukakyuka ng'asuubirwa okutandisa omuwuwuttanyi Yacine Brahimi azannyira mu FC Porto.\nMu nsisinkano omwenda ezisembyeyo mu mpaka ez'enjawulo, Algeria ewanguddeko nnya, Senegal ssatu endala ebbiri ne ziggweera mu maliri.\nKENYA NE TANZANIA (5:00 EZ'EKIRO)\nEno y'ensiike Bannayuganda wamu n'amawanga amalala agava mu CECAFA gye basinze okwesunga.\nEnsisinkano omwenda ezisembyeyo, Kenya ewanguddeko nnya ate Tanzania bbiri endala essatu ne ziggweera mu maliri.\nWadde mu mupiira mubeeramu ebyekango, okusinziira ku mutindo gwa Senegal ne Algeria mu kibinja kino ekyokubiri, zombi zaakuba Kenya ne Tanzania ekitegeeza\nnti mu nsisinkano ya Kenya ne Tanzania, buli emu leero gwe mukisa gw'erina okuwangulirayo omupiira mu mpaka z'Afrika omwaka guno.\nAbatendesi bombi, Omufalansa Sebastien Migne owa Kenya n'Omunigeria Emmanuel Amunike owa Tanzania tebasuubira kukola nnyo nkyukakyuka mu ttiimu ezaazannye emipiira egyasoose wabula nga buli omu asuubizza omupiira omunyuvu ogw'okulumba okulaba ng'afuna obuwanguzi obusooka mu mpaka zino batangaaze emikisa egiva mu kibinja.\nBukedde Fa Ma etongozza okudduukirira abalwadde mu ddwaaliro ly'e Kawolo\nBukedde Fa Ma erambula balanzi baayo e Masaka\nBukedde yaakugaba embuzi 6 mu kivvulu kya Kampala City Festival


Bukedde Online - Ssaabalabirizi afudde atuukirizza okulabikirwa kwe yafuna ewa Katonda ku Namugongo\nSsaabalabirizi afudde atuukirizza okulabikirwa kwe yafuna ewa Katonda ku Namugongo\nBakoze enkyukakyuka z'okuziika Nkoyoyo: Aziikibwa Namugongo ku kiggwa ky'Abakristaayo\nOmuzungu alemeddeko: Ayagala ebyobugagga b...\nAdded 6th January 2018\nSsaabalabirizi afudde atuukirizza okulabikirwa kwe yafuna ewa Katonda ku Namugongo.\nNkoyooyo ng’alambula omulimu ogwali gukolebwa mu myuziyamu e Namugongo.\nAte enkyukakyuka eziri e Nakiyanja leero Ssaabalabirizi eyawummula Livingstone Mpalanyi Nkoyoyo y’asinze okuziwomamu omutwe.\nEngeri gye yafunamu ekirooto ky’okukyusa Namugongo agamba nti kwali kwolesebwa kwennyini era ye agamba nti kaali kabonero kennyini akalaga nti ne leero Katonda akyalabikira era n’ayogera eri abantu be.\nEkyamagero kye kino akikunyumiza otudde wamu: “Lwali lwa June 12, 2013 ku ssaawa ttaano bwe najja wano e Nakiyanja ne mpulira eddoboozi nga lihhamba nti “ekifo temukiraba nga bwe kiri obubi!”\nNaddamu nti nkiraba kuba nange nali nnenya balala nga ndowooza nti Mulabirizi oba Ssaabalabirizi be banaakikola naye ng’eddoboozi lihhamba nti ggwe ogenda okukikola.\nNaddamu nti nze nawummula dda sikyalina wonna we nsumba naye eddoboozi ne liremerako nti ojja kukikola.\nAte okwolesebwa kweyongera nga kundaga nti ekizimbe kye hhenda okuzimba kigenda kubeera nga kiwanvu nga kuliko emyaliiro ebiri oba esatu nga kiriko obusatu waggulu waakyo n’omuliro ogwaka ogw’Abajulizi nga mulimu obusatu obutuukirivu nga bulabika kubanga abattibwa mu kifo kino e Namugongo mwalimu Abakulisitaayo, Abakristu n’Abasiraamu.\nEkyo kyandaga nti ekifo kino kikulu mu madiini gonna. Kye kitugatta oba oli Musiraamu, Mukristu oba Mukulisitaayo. Eddoboozi lyeyongera ne lihhamba nti ojja kukikola.\nOlwo nno kwe kutuukirira be kikwatako ng’emitendera gy’Ekkanisa bwe giri ne mbategeeza okwolesebwa kwange nabo ne bahhamba nti kirungi tujja kutambula naawe, bwe tutyo ne tutandika okuteekateeka.\nBwe nafuna okwolesebwa kuno nalaba omuvubuka wange Waliggo, ne mmubuulira nti nafunye ekirooto.\nOlwokuba nti ye musiizi wa bifaananyi, buli kye namugambanga ng’ateeka wansi. Oluvannyuma bwe twamala okulaba nti kivuddeyo, kwe kutuukirira omukubi wa pulaani Stephen Tebyasa ne mmutegeeza ekirowooza ye n’akirungiya era ne muvaamu pulaani ey’omulembe nga bw’ogiraba, okukulaakulanya Namugongo eno mu Bakulisitaayo.\n(Bisimbuddwa mu kitabo kya Bukedde: Paapa Francis : Olugendo lwa Paapa ow’enjawulo n’abajulizi Ab’ebyewuunyo)\nNange Nantaba lumu yampedulira abajaasi ng'ampita mutujju - Maj. Galabuzi\nAlese bba mu buliri n'agenda okubba Ssengendo yeefudde\nSwengere yeekubako enjawulo!\nEngeri omukozi gy'asensera amaka ne yeddiza omusajja


Erinnya lyo essomi litegeeza ki? – ababaka\nHome Topic Erinnya lyo essomi litegeeza ki?\nErinnya lyo essomi litegeeza ki?\nHome › Forums › Ababaka Discussions for Unity and Peace › Ebyeddiini / Religion › Erinnya lyo essomi litegeeza ki?\nSeptember 19, 2008 at 10:19 am #17082\nOkusookera ddala Katonda waffe owe Butonda bweyatuumanga omuntu erinnya, nga ligendana nebimukwatako, nga embeera ye, oba emirimu gye munsi. Ne Jajja ffe Kintu bweyatuuma ebitonde mu nsi Mukama waffe mweyamussa amannya era yabituumanga okusinziira ku mirimu gyaabyo. Abaganda nabo edda bwebatuumanga abaana amannya nga bagenderera erinnya kyeritegeeza. Oluusi batuumanga okusinzira ku bigenda mu maaso mu ggwanga, mu butonde, mu maka, oba mu kugabira abaana abo emikisa.\nEddiini bweyajja mu Buganda, abeeru baaleeterako namannya, agabatukuvu, naye nagaabwe ku bwaabwe. Olwokuba amannya gano gali mu nnimi ngenyi, abantu bangi abatamanyi mannya gaabwe kyegategeza. Anti nabazadde abamu nga bafa gatuuma; kyonna ekibavugira obulungi. Kirungi okubyetegereza bino, naddala kikulu mu nsangi zino Obuganda bwattu nga bwalumbibwa Walumbe okuva mu nsonda ezisukka emu. Wasaanidde okubeerawo amannya getusinga okutuuma kati, nga Samson, Solomon, Kayiikuuzi, namalala agabasajja nabakazi abaali abazira, netuddamu okwoola emyooyo emimaririvu mukwetangira ebizibu.\nKale kannondeyo ku mannya getusinga okutuuma mu Buganda ne kiki kyegategeeza. Kino bwetunakyemanyiza, netujjukiranga okunonyereza, kijja kutuyamba okumanya amannya getutuuma abaana baffe. Kijja kutuyamba mu kawefube wokujja obuvuyo obuli mu mbeera zaffe.


OMUKAZI omusuubuzi yabadde agenze kulambula nnyumba gy’azimba e Buziga-Konge mu Makindye. Eno abasajja gye baamulumbye ne bamussa mu mmotoka. Yagezezzaako okubalwanyisa ne bamukubamu empi n’apowa.\nOmukazi ono musuubuzi wa bitengi. Okujja mu Kampala yava Congo n’akozesa obumanyirivu bwe e Congo n’akola ssente empya n’enkadde Amannya ge ye Nganga Bibiche Bola.\nKu Lwokutaano yagenze okulambula enju n’omukozi we ow’awaka Aisha Nantaba. Baavudde Konge w’asula.\nEggulo Nantaba yakoze sitatimenti ku poliisi e Kabalagala era ebyabaddewo ebinyumya bwati: "Yalambudde ennyumba nga bw’agikuba ebifaananyi ku ssimu.\nYafulumye ebweru okukuba ebifaananyi ebiraga ekifo kyonna. Yabadde akyakuba ebifanaanyi, nnalabye emmotoka Toyota Ipsum ng’emusibirako. Abasajja bana ne baggula enzigi erudda n’erudda.\nEyasoose okutuuka awali mukama wange yabadde mu ngoye nzirugavu zonna ne gaalubindi.\nBanne basatu baabadde mu ngoye ezifaanana ez’abamagye. Baamukutte ne bamuwaliriza okuyingira mu mmotoka.\nYasoose kugaana n’akuba enduulu. Nnalabye omusajja ng’amukuba empi olwo n’agonda ne bamuyingiza.\nNnakutte essimu ne nkuba ku ssimu ya mukama wange ng’evuga kyokka nga tagikwata. Nnakubye ennamba za mikwano gye ne mbategeeza ekiguddewo. Nagenze okuddamu okukuba ku ssimu ye nga teriiko, n’okutuusa kati teriiko.\nNazzeeyo eka e Konge gye nasanze mikwano gye be nabadde mmaze okukubira essimu. Twagenze ku poliisi e Gaba nga taliiyo.\nTweyongeddeyo e Kabalagala n'e Katwe nga taliiyo. Ku Ssande nakoze sitatimenti ku poliisi e Kabalagala. Nantaba agamba nti amaze emyaka ena ng’akolera omukyala ono tamubuulirangako ku kizibu kyonna.\nPoliisi yagguddewo fayiro SD18/25/2018. Tekyategeerekese oba yawambiddwa bazigu oba bitongole bikuumaddembe bye byamukutte.\nABANTU MUKAAGA BAWAMBIDDWA MU MYEZI EBIRI\nOkusinziira ku lipooti y’ekitongole kya Flying Squad, abantu mukaaga be baakawambibwa omwaka guno.\nLipooti eraga nti emisango 24 egy’abantu ababuze, gye gyaloopebwa omwaka oguwedde.\nNantaba eyalaba nga bawamba Bola.\nKu bano, omuntu omu yattibwa, 15 baazuulibwa ne bakwasibwa famire zaabwe ate mukaaga bakyabuze n’okutuusa kati.\nLipoota eyakoleddwa Herbert Muhangi eraga nti, abamenyi b’amateeka 27 baakwatibwa ku by’okuwamba abantu, ku bano 16 ne bavunaanibwa mu kkooti ate 11 bakyabuulirizibwako.\nSusan Magara; Eyali atuukirwako ssente mu kkampuni ya Bwendero Dairy Farm (BDF) esangibwa e Hoima kyokka yali akolera ku ofiisi zaayo ezisangibwa ku Kabakanjagala e Mengo kati wiiki ssatu bukya abula.\nMmotoka ye, yasuulibwa mmita nga 200 okuva we yali asula e Lungujja. Abaamuwambye baagala kitaawe, John Magara abawe akakadde ka ddoola kalamba mu za Uganda , obuwumbi busatu n’obukadde 600. Baatiisatiisa nti bwe batabawa ssente, bagenda kumutta!\nBawadde famire obukwakkulizo obulala okuli okuggya poliisi mu nsonga zino bwe baba baagala okulaba omwana waabwe nga mulamu. Kitaawe John Magara akulira BDF omuwala gy’akola yagaanyi okubaako ky'ayogera we batuuse mu kumunoonya.\nOmuduumizi wa Flying Squad Herbert Muhangi yagambye nti, bagezaako okulaba nga bazuula Magara nga mulamu era asuubira nti bajja kumuzuula.\nPoliisi eriko abantu babiri be yakutte ku musango guno okuli muganzi wa Magara bagiyambeko mu kunoonyereza. Isaac Makubuya; makanika wa kompyuta, yabula nga February 13 oluvannyuma lw’okumukubira essimu nga bamuyita okubaako kompyuta z’akanika ku Kampala Road.\nOkuva lwe yagenda okukanika kompyuta, taddangamu kulabika. Omu ku bafamire ya Makubuya agamba nti tebalina mpuliziganya yonna gye baafunye ku muntu waabwe.\nFatuma Ssendagire Nabiwemba; Ono mukozi mu ofiisi y’akulira okuwaaba emisango gya Gavumenti (DPP), yabula nga January 12 wabula wiiki ewedde, yazuuliddwa n’addizibwa aba famire. Kigambibwa nti abaali bamuwambye baliko ssente ze baasaba abafamire era ne bazibawa ne bamuyimbula.\nOmwogezi wa ofiisi ya DPP, Jane Kajuga Okuo, yategeezezza bannamawulire wiiki ewedde nti famire eyagala okugirekera eddembe ereme yeesigalize ebyabaddewo.\nKyokka bwe yali yaakabula, bba Ssendagire bwe yali ku ofiisi za Flying Squad ng’akaaba yategeeza nti, mukyala we okubula yalina ensonga ezaali zimunyiizizza n’asaba ensonga zikwatibwe n’obwegendereza.\nEkikomera Suzan Magara mwe yali asula e Lungujja.\nOluvannyuma kyategerekeka nti ababiri bano, baali bafiiriddwa omwana mu ngeri eyabatabula. Bba yasooka kulowooza nti okufiirwa omwana kyali kitabudde nnyo mukyala we.\nAbalongo b’e Luweero; Wiiki ewedde, omusajja Charles Ayesiga ow’e Kabahara mu Masindi yeeyise Julius Kisembo, omusomesa anoonya omulimu n’agenda mu zooni ya Mabaale mu kibuga e Luweero gye yapangiszza omuzigo n'abba abalongo Rahian Nakato ne Sumaya Babirye n’abatwala e Masindi mu woteeri emu.\nEno gye yasinzidde n’akubira bazadde b’abaana Juma Nsereko ne Susan Nakaggwa n’abasaba ssente obukadde 13 okubabawa abaana.\nEyabbye abaana yabadde mu Masindi Guest House ng’alaba amawulireku ttivvi n’abantu abalala agaalaze ebifaananyi by’abaana abaabuze. Abaalabye Ayesiga n’abaana baakubidde poliisi y’e Masindi essimu.\nKyokka amawulire olwawedde Ayesiga n’akubira abazadde ng’abatiisatiisa nti, ebintu ke babikwasizza poliisi n’abamawulire ekinaddirira ku baana baabwe be banaamanya.\nEdward Kyaligonza aduumira poliisi ya Savanah etwala Luweero yategeezezza nti, Ayesiga baamukutte era bagenda kumuvunaana okuwamba abaana n’ekigendererwa ky’okufuna ssente.\nAbaakwatibwa kuliko; Elly Muwagire eyeeyita Ssande, Simon Muhanguzi ne Catherine Ainembabazi. Baggulwako emisango gy’okuwamba abantu n’obutemu.\nAbaawambye Suzan Magara basabye obuwumbi 3.\nHerbert Muhangi yategeezezza olupapula lwa The New Vision nti we baakwatira Ssande ne banne, wakati wa July 2015 ne February 2016, baali bakawamba abantu 13 ng’abamu baabatta.\nABAZZE BAWAMBIBWA NE BATTIBWA;\nJanuary 2018; Francis Ekalungar eyali omubazi w’ebitabo ku Case Hospital, yawambibwa abasajja abaali mu kabinja ka Bodaboda 2010 ne bamubbako obukadde 15 ne bamutta nga January 3 omulambo ne bagukumako omuliro. Poliisi yakwata Huzair Kiwalabye ne banne bwe baali mu butemu ne basindikibwa e Luzira.\nJune 2010; Gordon Tumusiime ng’ali ne Brian Ssajjabbi ne Mellon Nabaasa, baawamba omwana Kham Kakama okuva mu maka ga bazadde be Naome Karekaho ne Sven Karekaho eyali omukozi wa URA mu Bugoloobi Flats. Baasaba obukadde 30 ne bazibawa kyokka omwana ne bamutta omulambo ne bagusuula e Kamwokya. Poliisi yabakwata Tumusiime n’akkiriza omusango omulamuzi Faith Mwondha n’amuwa ekibonerezo kya kusibibwa emyaka 30 ku misango ebiri obutemu n’okuwamba. Yalagira buli kibonerezo bamusibe emyaka 30.\nMarch 2014; Omuyizi wa St. Mark e Namagoma, Joan Namazzi yawambibwa ng’ava okukyalira mukulu we e Kyambogo. Abaamuwamba, baasaba bazadde be obukadde bubiri bamute kyokka oluvannyuma ne bamutta. Poliisi yakwata Aloysious Ssemanda, Asuman Muherezane Saidi Ayinebyona ne basindikibwa e Luzira.\nDecember 2016; Daniel Weldo munnansi wa Eritrea, yawambibwa omujaasi wa UPDF, Capt. Hakim Mangeni ng’ali ne Ben Lumu ne Rucy Katuramu. Ono baamubbako obukadde bubiri eza Euro ne bamutta omulambo ne gusuulibwa e Kenya.\nMarch 2017; Munnamateeka w’omu Kampala, akolera ekitongole kya Kampala City Council Authority (KCCA) yawambiddwa abasajja okuva ku kifo ekiriirwamu ekimu e Bukoto ne bamutwala e Salama Flying Squad gye yamubaggyiddeko.\nSeptember 2017; Flying Squad yakutte abaserikale ba poliisi okuli ne mayinja Francis Edyegu olw’okuwamba omuntu ne bamusaba abawe 100,000 eza doola.\nBaasimbiddwa mu kkooti ya Buganda Road ne basindikibwa e Luzira.


Bukedde Online - Aba NRM mu Kampala beeyulizza mu lukiiko\nAbaawangulwa mu kamyufu ka NRM e Buyende babigaanyi\nOlukiiko olwayitiddwa okutabaganya abeesimbyewo ku kkaadi y’ekibiina kya NRM mu Kampala Central n’abo baamegga mu kamyufu kyokka ne batamatira lwaggweeredde mu kweyuza n’okuwaga nti kabattunke mu kalulu ka bonna mu 2021.\nMukyala Nsegumire nga yeetondera Mboize.\nOlukiiko olwayitiddwa okutabaganya abeesimbyewo ku kkaadi y'ekibiina kya NRM mu Kampala Central n'abo baamegga mu kamyufu kyokka ne batamatira lwaggweeredde mu kweyuza n'okuwaga nti kabattunke mu kalulu ka bonna mu 2021.\nAbakungu okuva ku kitebe kya NRM e Kyaddondo abaakulembeddwa Mike Kennedy Ssebalu baatuuzizza olukiiko ku Hotel Ruch e Nakasero ku Mmande. Omu ku baawangulwa, Max Mboize nga yawangulwa Winnie Madinah Nsegumire ku kifo kya kkansala wa Nakasero III yacwanye nti tasobola kuvaamu ng'alumiriza nti yabbibwa. Yayombye nti eyeeyita omuwanguzi waliwo n'ebifo gy'atasobola kutuuka.\nMuky. Nsegumire yafukamidde ne yeetondera Mboize amusonyiwe byonna ebyasoba era asaba amuwagire ku lw'obulungi bw'ekibiina oli n'agaana. Eyali minisita Francis Babu yatabukidde abeeyita aba NRM kyokka ng'omutima gubali ku ludda luvuganya. Yabuuzizza nti, "bw'oba ddala oli wa NRM lwaki yeesimba ku mulala alina kkaadi?"\nYasembye mutabani we Cedric Babu alina kkaadi ya NRM ku ky'omubaka wa Kampala Central ne mukyala we Margeret Zziwa nti buli omu alina eddembe okuvuganya kubanga waliwo ffamire ezizaalibwa nga za bakulembeze. Kyambadde yakkirizza okulekera Babu.\nMike Kennedy Ssebalu


KCCA ekyusizza pulaani ya Namirembe Road\nAKAZITO abasuubuzi ke baatadde ku KCCA ku nkola y’oluguudo lwa Namirembe kavuddemu ebibala. Dayirekita Andrew Kitaka Mubiru akoze ennongoosereza mu pulaani enkadde.\nAgenda kutema oluguudo olupya ku katale ka St. Balikuddembe ate akole oluguudo oluyita ku paaka ya takisi eya Namirembe ezitabaddeewo.\nBakirizza mmotoka okutambula okuva waggulu ku Pride okutuuka ku bizimbe bya Qualicel (Allen road) ate olwa Ssebaana Kizito Road (Nakivubo Road) lugenda kukyusibwa lukkirizibwe okutwala mmotoka ku Channel Street.\nMu kiseera kye kimu balindiridde kiva mu kkooti ku bizimbe by’abagagga ebigambibwa okuzimbibwa mu kkubo oba kkooti eragira bimenyebwe oluvannyuma lwa kkampuni ya Mugalasi Holding okukuba KCCA mu kkooti nga yeemulugunya okukkiriza bannyini ebyo okuzimba mu kkubo.\nKkampuni eyo yeemulugunya nti byazibikira poloti endala ezaaliko ebyapa ate ne bifunza oluguudo nga kati terusobola kutambuza mmotoka bbiri. Ku Lwokutaano, yinginiya Andrew Sserunjogi akulira pulojekiti ya Namirembe Road yalambudde enguudo empya ze bagenda okukola ng’ali n’abakulembeze ba LC n’abasuubuzi ne bakkiriziganya.\nYabalaze nti oluguudo oluyita wakati wa ppaaka ya takisi ku Namirembe Road omusimba mmotoka ezikwata ku lw’e Nakulabye n’ebizimbe okuli bbanka ya Centenary kwe bagenda okutandikira.\nWiiki eno bagenda ku lupima batandikirewo okuzimba ng’aba takisi n’abasuubuzi bwe bazze basaba.\nYabagambye nti olutalo lw’abagagga oluli mu kkooti balulinda kuggwa era bagenda kukolera ku kkooti ky’enaasalawo ku bizimbe eby’enjawulo ebitunudde mu ppaaka ya Kisenyi Bus Terminal ng’omusango guwedde.\nYategeezezza nti oluguudo olupya lwe bagenda okutema wakati w’ebizimbe bya Hamne St. Balikuddembe lugenda kufulumya mmotoka eziyita ku Container Village okugenda mu Kisenyi zifulume ku Lubaga Road.\nAba LC baasembye enteekateeka za KCCA empya ne basaba enguudo zino zimalirizibwe mangu kubanga akalippagano bususse KCCA okuddamu okutereeza kiddiridde abantu ab’enjawulo okwekalakaasa nga beemulugunya ku kalipagano akeeyongedde ku luguudo luno nga kava ku kkampuni erukola.\nAbakolera ku luguudo luno bazze beemulugunya nti bali mu mbeera mbi era basaba KCCA ebayambe.\nKyokka Sserunjogi yategeezezza nti okusinziira ku nnoongosereza zino, ebimu ku bizibu bagenda kumalibwawo mangu ddala.


GIWUNYE! Abantu 10 battiddwa lwa kuyombera waaya ne vuvuzera, Poliisi erangiridde ekiddako – The Bridge Uganda\nAbantu 10 beebattibwa mu Kampala n’emirirwano wakati w’omwezi Ogwokusatu nga 18 n’Ogwomusanvu nga 30 mu kiseera nga bannansi bali ku muggalo mu kulwanyisa Covid-19.\nOkusinzira kw’alipoota ku kitebe kya Poliisi mu Kampala, abantu 10, battibwa baganzi baabwe ate 402 baafuna ebiwundu ssaako n’abamu okutwalibwa malwaliro nga bali mu mbeera mbi.\nPatrick Onyango, omwogezi wa Poliisi mu Kampala n’emirirwano anokoddeyo ebintu, ebyavaako okulwanagana n’okutingana mu kiseera nga bannansi bali ku muggalo omuli obwenzi obusukkiridde, ettamiro, obwavu ssaako n’abasajja okulemwa, okulabirira amaka gaabwe.\nOnyango agamba nti emisango gyonna egy’abantu abaafa mwe muli abakyala okutta abaami, n’abaami okutta abakyala olw’obutakaanya awaka.\nMungeri y’emu Onyango agambye nti Poliisi etandiise okusomesa abantu engeri gye bayinza okwetangira okutwalira amateeka mu ngalo n’okweyambisa abakulembeze ku kyalo ogonjoola ensonga zaabwe.


Shakirah Mpande Muwadde 12, abadde omuyizi ku ssomero lya Alpha and Omega Primary School ng'abeera ku kyalo Bukabala ekisangibwa mu divizoni y'e Njeru mu disitulikiti y'e Buikwe.\nYasimbudde ekiro ku ssaawa 2:00 ku Mmande ng'agenda ku mudaala gwa jjajjaawe Madinah Wailagala okukima omuceere gwe baabadde bagenda okulya ekyeggulo.\nKyokka jjajjaawe yakanze kulinda muzzukulu we nga tamulaba era kyamubuuseeko okuddayo awaka ku ssaawa 4:00 ne bamutegeeza nti Mpande yabadde yavuddewo awaka ng'azze ku mudaala kukima muceere.\nAbatuuze baakuhhaanye ne batandika omuyiggo gw'okunoonya Shakirah nga talabikako, okutuusa lwe baakeesezza obudde ng'akyababuze.\nJajja Wailagala yabadde ateekateeka okugenda ku poliisi aloope ng'obudde bukedde, omwana n'ajja ng'akuba enduulu nti mu lusuku alabyemu omwana eyeebase ng'ali bwereere.\nAbantu nga bawuniikiridde olw'omuwala Shakira Mpande eyasobezeddwaako n'attibwa nga bali mu lusuku awaasuuliddwa omulambo.\n" woowe nze nfudde…., bakusobezzaako ne bakutta, kale bandikoze byonna bye baagala ne bakulekera obulamu. Nze maama wo hhenda kumugamba ntya kuba yakumpa ng'anneesiga n'agenda e Iganga okukola,"\nBwatyo jajja bwe yakubye omulanga ng'alabye ku mulambo gwa muzzukulu we. Omulambo gwabadde gwambuddwa nga gwebasiddwa kyabugazi ng'obubonero obw'okungulu bulaga nti yasobezeddwaako n'oluvannyuma n'attibwa.\nEngatto z'omugenzi zaabadde wabbali ng'ekiteeteyi kye yabaddemu kifunguddwa okudda waggulu era nga yenna ajjudde enkwagulo mu bitundu by'ekyama n'akawale k'omunda tekalabikako.\nJajja Wailagala yagambye nti waliwo omu ku baana eyamukubidde essimu n'amutegeeza nti bakooye okulya lumonde era bwatyo n'alagira Mpande agende akime kkiro y'omuceere gwe baba bafumba.\nKy'ataategedde nti baabadde bamusindika mu mbuga z'abatemu. Baasoose kulowooza nti omwana yabadde abuze era baasoose kuyisa birango ku bizindaalo by'okukyalo nga bamanyi ajja kulabika.\nAbooluganda lw'omuwala Shakira Mpande eyasobezeddwaako n'attibwa nga bali mu lusuku awaasuuliddwa omulambo.\nKyokka oluvannyuma obudde bwe bweyongedde ne batya nti wandibaawo ekizibu ekinene. Muzamir Mabinda ow'oluganda lw'omugenzi yagambye nti baanoonyezza ekiro kyonna buli wantu nga tebalina kye balaba.\nYagambye nti omugenzi yawummula Lwakutaano okuva ku ssomero gy'abadde asomera mu kisulo nga yabadde yaakamala awaka ennaku bbiri zokka n'afa ku lunaku olwokusatu. Ruth Babirye, omutuuze ku kyalo yategeezezza nti ekikangabwa ky'okusobya ku muntu n'attibwa kibadde tekibangawo mu kyalo kyabwe, okusinga babadde bawulira bya kukwata bakazi bakulu.\nAbamu ku batuuze baategeezezza nti emuze gw'okusobya ku bakazi n'okukwata abaana gweyongedde mu kitundu. Mohammed Tenywa yategeezezza nti waliwo n'abaana abalala abazze bakwatibwa n'abakazi abakulu, kyokka tebatera kwogera.\nObuzibu abuteeka ku bbaala ezisusse okumeruka mu kitundu n'abantu abatamanyiddwa gye bava abasusse okusenga mu kitundu.\nVeronica Nabutono, ssentebe w'ekyalo yasabye abazadde okufaayo eri abaana baabwe naddala mu luwummula n'ategeza nti abakulira ekyalo bagenda kuttukiza ebikwekweto naddala mu budde bw'ekiro okukwata abamenyi b'amateeka.\nAkulira polisi ye Nyenga, Jimmy Tumwine yavumiridde ettemu lino wabula n'anenya abazadde olw'obutafaayo eri abaana naddala mu luwummula Okunoonyereza kwe baakakola kulaga nti omugenzi yasoose kusobezebwako.


GIWUNYE! Omusawo asindikiddwa mu kkomera ne mukwano gweGIWUNYE! Omusawo asindikiddwa mu kkomera ne mukwano gwe\nGIWUNYE! Omusawo asindikiddwa mu kkomera ne mukwano gwe ku by’okutunda omwana, omukyala alaze ssente mu kkooti\nOmusawo awunze nga bamutwala mu kkomera!\nAbantu basatu (3) basimbiddwa mu kkooti y’omulamuzi asookerwako ku Mwanga 11 mu Kampala Timothy Lumunye, ku misango gy’okwenyigira, ogezaako okutunda omwana myezi 3 mu ggwanga erya South Sudan sabiiti ewedde ku Lwokusatu nga 8, omwezi guno Ogwomwenda.\nBano okuli omusawo Akankwasa Gerald omutuuze we Matugga, kitunzi mu kibuga Juba Kayondo Kenneth ali mu gy’obukulu 30 ssaako n’omukyala Nambi Christine myaka 30 omutuuze we Kitende.\nMu kkooti baguddwako emisango 2 okwenyigira mu kukusa omwana n’okwekobaana okuzza omusango.\nNga bali mu kkooti\nBonna basindikiddwa ku Limanda mu kkomera e Kitalya okutuusa nga 27, omwezi guno Ogwomwenda 2021, wabula omukyala Nambi, ye akkiriziddwa okweyimirirwa, oluvanyuma lw’okutuukiriza ebisanyizo.\nNambi asobodde okuleeta abantu abatuufu okuli bba ne muganda we okumweyimirira nga balina ebiwandiiko ebituufu omuli ebbaluwa ya ssentebe w’ekyalo, Ndagamuntu era basabiddwa ssente obukadde 10 buli omu ezitali za buliwo ate Nambi obukadde 5 ez’obuliwo.\nOkusinzira ku Poliisi, abakwate bagiddwa mu Royale Motel e Nalukolongo era mu kugibwako sitetimenti bagambye nti waliwo omukyala munnansi wa South Sudan Monika Akello eyabadde abapangisizza okunoonya omwana gwayinza okugula ku ssente obukadde 20.\nOluvudde mu kkooti, Nambi ne famire ye bagaanye okwogerako eri bannamawulire era bonna babadde banyivu nnyo era omukyala (Nambi) abadde ayagala kukaaba.\nPoliisi yasobodde okuwamba emmotoka emmotoka 2 ez’abakwate okuli UBG443F ne UBG107D ate mu kwekebejja emmotoka, mwasangiddwamu ssente obukadde 64.\nPoliisi egamba nti Akello, abadde akulungudde sabiiti 2 e Buziga nga bw’anoonya omwana wabula mu kiseera kino aliira ku nsiko nga yadduse.\nOkunoonyereza kulaga nti omwana abadde wakusaddakibwa oba ng’omukyala aliko omusajja, gwe yategeeza nti yafuna olubuto lwe ng’alina okutwala omwana.\nCharles Twine, omwogezi wa Poliisi enoonyereza ku misango eya Criminal Investigations Directorate agamba nti wadde abakwate batwaliddwa mu kkooti, Poliisi ekyanoonyereza.\nTwine agamba nti balina okunoonyereza okuzuula ekituufu lwaki omukyala yabadde yetaaga omwana.\nTwine ku Media Centre mu Kampala\nMungeri y’emu alabudde abazadde okwongera obukuumi ku baana okwetangira abantu abakyamu abayinza okubatwala, okubatunda, okufuna ssente.\nTwine era agamba nti wadde omukyala Akello yadduse e Buziga, ayinza okunoonya ekitundu ekirala gy’ayinza okufuna omwana kuba kirabika amwetaaga nnyo.


Wordplanet: Baibuli y'Oluganda - ENDAGAANO ENKADDE - 1 Samwiri 1 Samuel\n1 Samwiri - Essuula 1\n1 Samwiri - Essuula 2\n1 Kaana n'asaba n'ayogera nti Omutima gwange gujaguliza Mukama, Ejjembe lyange ligulumizibwa mu Mukama: Akamwa kange kagaziye ku balabe bange; Kubanga nsanyukira obulokozi bwo.\n9 Alikuuma ebigere by'abatukuvu be, Naye ababi balisirisibwa mu kizikiza; Kubanga tewaliba muntu alisinga olw'amaanyi.\n13 N'empisa bakabona gye baayisanga eri abantu yali bw'eti; omuntu yenna bwe yawangayo ssaddaaka, omuddu wa kabona n'ajja, nga bakyafumba ennyama, ng'alina ekkato ery'amannyo asatu mu ngalo ze;\n17 Ekibi eky'abalenzi abo ne kiba kinene nnyo mu maaso ga Mukama: kubanga abantu ne batamwa ekiweebwayo eri Mukama.\n30 Mukama, Katonda wa Isiraeri, kyava ayogera nti Okwogera nayogera ng'ekika kyo n'ekika kya kitaawo kinaatambuliranga mu maaso gange ennaku zonna: naye kaakano Mukama ayogera nti Kiddire eri; kubanga abo abanzisaamu ekitiibwa bennassangamu ekitiibwa, n'abo abannyooma tebaabayitengamu ka buntu.\n1 Samwiri - Essuula 3\n12 Ku lunaku olwo ndituukiriza ku Eri byonna bye nnaakayogera ku nnyumba ye, okuva ku lubereberye okutuusa ku nkomeraro.\n14 Kyenvudde ndayirira ennyumba ya Eri ng'obutali butuukirivu obw'ennyumba ya Eri tebugenda kulongoosebwa na ssaddaaka newakubadde ebiweebwayo ennaku zonna.\n17 N'ayogera nti Kigambo ki Mukama ky'akugambye? nkwegayiridde, tokinkisa: Katonda akukole bw'atyo n'okukirawo, bw'ononkisa ekigambo kyonna ku ebyo byonna by'akugambye.\n1 Samwiri - Essuula 4\n1 Ekigambo kya Samwiri ne kijjira Israeri yenna. Awo Abaisiraeri ne batabaala okulwana n'Abafirisuuti ne basiisira ku bbali lya Ebenezeri: Abafirisuuti ne basiisira mu Afeki.\n2 Abafirisuuti ne basimba ennyiriri okulwana n'Abaisiraeri: awo bwe baatuukaganako, Isiraeri n'akubibwa mu maaso g'Abafirisuuti: ne battira awo ku ggye lyabwe abasajja ng'enkumi nnya.\n1 Samwiri - Essuula 5\n1 Awo Ababrisuuti baali banyaze essanduuko ya Katonda, ne bagiggya e Ebenezeri ne bagitwala e Asudodi.\n2 Abafirisuuti ne baddira essanduuko ya Katonda ne bagireeta mu ssabo lya Dagoni ne bagiteeka ku mabbali ga Dagoni.\n4 Awo bwe baagolokoka olw'okubiri enkya mu makya, laba, Dagoni ng'agudde amaaso ge nga gali wansi mu maaso ga ssaaduuko ya Mukama; n'omutwe gwa Dagoni n'ebibatu byombi eby'emikono gye nga bitemeddwako nga bigalamidde mu mulyango; ekiwududu kya Dagoni kye kyamusigalirawo kyokka.\n8 Awo ne batuma ne bakuŋŋaanya gye bali abaami bonna ab'Abafirisuuti ne boogera nti Tunaakola tutya essanduuko ya Katonda wa Isiraeri? Ne baddamu nti Essaaduuko ya Katonda wa Isiraeri etambuzibwe okutuusa e Gaasi. Ne batambuza essanduuko ya Katonda wa Isiraeri.\n9 Awo olwatuuka, bwe baamala okugitambuza, omukono gwa Mukama ne gulwana n'ekibuga ne gubakeŋŋentereza nnyo nnyini: n'alwaza ab'omu kibuga, abato n'abakulu, ebizimba ne bifuutuuka ku bo.\n1 Samwiri - Essuula 6\n1 Awo essanduuko ya Mukama yamala emyezi musanvu ng'eri mu nsi ey'Abafirisuuti.\n2 Awo Abafirisuuti ne bayita bakabona n'abafumu, nga boogera nti Tunaakola tutya essanduuko ya Mukama? tutegeeze bwe tuba tugiweereza okugenda mu kifo kyayo.\n5 Kyemunaava mwekolera ebifaananyi by'ebizimba byammwe n'ebifaananyi by'emisonso gyammwe egyonoona ensi; era muliwa ekitiibwa Katonda wa Isiraeri: mpozzi aliggya omukono gwe ku mmwe ne ku bakatonda bammwe ne ku nsi yammwe.\n13 N'Ababesusemesi baali nga bakungula eŋŋaano Yaabwe mu kiwonvu: ne bayimusa amaaso gaabwe ne balaba essanduuko ne basanyuka okugiraba.\n1 Samwiri - Essuula 7\n11 Abasajja ba Isiraeri ne bava mu Mizupa ne bagoberera Abafirisuuti ne babatta okutuusa lwe baatuuka ku Besukali.\n12 Awo Samwiri n'addira ejjinja, n'alisimba wakati w'e Mizupa ne Seni, n'alituuma erinnya lyalyo Ebenezeri, ng'ayogera nti Okutuusa kaakano Mukama atubedde.\n14 N'ebibuga Abafirisuuti bye baali baggye ku Isiraeri ne bizzibwa eri Isiraeri okuva ku Ekuloni okutuusa ku Gaasi; n’ensalo yaabyo Isiraeri n’agiggya mu mukono gw'Abafirisuuti. Ne Isiraeri n'Abamoli ne baba n'emirembe.\n1 Samwiri - Essuula 8\n2 N'omubereberye erinnya lye Yoweeri; n'ow'okubiri erinnya lye Abiya: baali balamuzi mu Beeruseba.\n5 ne bamugamba nti Laba, ggwe oli mukadde, ne batabani bo tebatambulira mu makubo go: kale tukolere kabaka atulamulenga ng'amawanga gonna.\n8 Ng'emirimu gyonna bwe giri gye baakakola okuva ku lunaku lwe nnabaggya mu Misiri okutuusa leero, kubanga bandeka ne baweereza bakatonda abalala, naawe bwe baakukola bwe batyo.\n12 era alibeewandiikira okuba abaami b'enkumi n’abaami b'ataano; era alissaawo abamu okulima ensi ye n'okukungula ebikungulwa bye, n'okuweesa ebintu bye ebyokulwanyisa n'ebintu eby'omu magaali ge.\n14 Era alitwala ennimiro zammwe n'ensuku zammwe ez'emizabibu n'ez'emizeyituuni, ezisinga obulungi, n'aziwa abaddu be.\n15 Era alitwala ekitundu eky'ekkumi eky'ensigo zammwe n'eky'ensuku zammwe ez'emizabibu n'agabira abaami be n'abaddu be.\n17 Alitwala ekitundu eky'ekkumi eky'endiga zammwe: era muliba baddu be.\n19 Naye abantu ne bagaana okuwulira eddoboozi lya Samwiri; ne boogera nti Nedda; naye twagala kabaka atufuge;\n1 Samwiri - Essuula 9\n2 Era yalina omwana, erinnya lye Sawulo, omulenzi omulungi: so mu baana ba Isiraeri temwali muntu eyamusinga obulungi: okuva ku bibegabega bye n'okwambuka yasinga abantu bonna obuwanvu.\n8 Omuddu n'amuddamu Sawulo nate n'ayogera nti Laba, nnina ekitundu eky'okuna ekya sekeri eya ffeeza mu ngalo zange: ekyo kye nnaawa omusajja wa Katonda atulagirire ekkubo lyaffe.\n9 (Edda mu Isiraeri, omuntu bwe yagendanga okubuuza Katonda, n'ayogeranga bw'ati nti Jjangu tugende eri omulabi: kubanga oyo ayitibwa nnabbi kaakano baamuyitanga mulabi edda.)\n12 Ne babaddamu ne boogera nti Waali; laba, ali mu maaso go: yanguwa nno, kubanga atuuse mu kibuga leero; kubanga abantu balina ssaddaaka leero mu kifo ekigulumivu:\n13 bwe munaaba nga mutuuse mu kibuga, munaamulaba mangu ago, nga tannaba kwambuka mu kifo ekigulumivu okulya: kubanga abantu tebaalye nga tannajja, kubanga ye asabira ssaddaaka omukisa; awo abaayitibwa ne balyoka balya. Kale nno kaakano mwambuke; kubanga kaakano lwe munaamulaba.\n19 Samwiri n'addamu Sawulo n'ayogera nti Nze mulabi; yambuka okunkulembera mu kifo ekigulumivu, kubanga munaalya nange leero: awo enkya naakusiibula, ne nkubuulira byonna ebiri mu mutima gwo.\n1 Samwiri - Essuula 10\n8 Era ononkulembera n'oserengeta e Girugaali; nange, laba, ndiserengeta gy'oli, okuwaayo ebiweebwayo ebyokebwa n'okusala ssaddaaka ez'ebiweebwayo olw'emirembe: olimalayo ennaku musanvu ndyoke njije gy'oli nkutegeeze by'oba okola.\n25 Awo Samwiri n'alyoka abuulira abantu obwakabaka bwe bulifaanana, n'abiwandiika mu kitabo n'akitereka mu maaso ga Mukama. Samwiri n'asindika abantu bonna bagende buli muntu mu nnyumba ye.\n1 Samwiri - Essuula 11\n1 Samwiri - Essuula 12\n1 Awo Samwiri n'agamba Isiraeri yenna nti Laba, mpulidde eddoboozi lyammwe mu byonna bye mwaŋŋamba, era nkoze kabaka okubafuga.\n5 N'abagamba nti Mukama ye mujulirwa gye muli n'oyo gwe yafukako amafuta ye mujulirwa leero nga mmwe temulabye kintu mu mukono gwange. Ne boogera nti Ye mujulirwa.\n14 Bwe munaatyanga Mukama ne mumuweerezanga ne muwuliranga eddoboozi lye ne mutajeemeranga kiragiro kya Mukama, mmwe era ne kabaka abafuga ne mugobereranga Mukama Katonda wammwe; kale:\n19 Abantu bonna ne bagamba Samwiri nti Sabira abaddu bo eri Mukama Katonda wo tuleme okufa: kubanga twongedde ku bibi byaffe byonna n'ekibi kino, okwesabira kabaka.\n20 Samwiri n'agamba abantu nti Temutya: okukola mwakola ekibi kino kyonna: naye temukyamanga obutagobereranga Mukama, naye muweerezenga Mukama n'omutima gwammwe gwonna;\n1 Samwiri - Essuula 13\n3 Yonasaani n'akuba ekigo eky'Abafirisuuti ekyali e Geba, Abafirisuuti ne bakiwulira. Sawulo n'afuuwa ekkondeere okubuna ensi yonna, ng'ayogera nti Abaebbulaniya bawulire.\n21 naye baalina muyamba olw'ebifumu n'ebiwabyo n'amakato n'embazzi; n'olw'okuwagala emiwunda.\n1 Samwiri - Essuula 14\n1 Awo olunaku lwali lumu Yonasaani mutabani wa Sawulo n'agamba omulenzi eyatwalanga ebyokulwanyisa bye, nti Jjangu tusomoke tugende eri ekigo eky'Abafirisuuti ekiri emitala w'eri. Naye n'atabuulira kitaawe.\n7 Eyatwalanga ebyokulwanyisa bye n'amugamba nti Kola byonna ebiri mu mutima gwo; kyuka, laba, nze ndi wamu naawe ng'omutima gwo bwe guli.\n8 Awo Yonasaani n'ayogera nti Laba, tunaasomoka ne tugenda eri abasajja ne tweyerula gye bali.\n38 Sawulo n'ayogera nti Musembere wano, mmwe mwenna abakulu b'abantu: mutegeere mulabe ekibi kino bwe kibadde leero.\n1 Samwiri - Essuula 15\n11 Nejjusizza kubanga nakuza Sawulo okuba kabaka: kubanga azzeeyo ennyuma obutangoberera so takoze biragiro byange. Awo Samwiri n'asunguwala; n'akaabira Mukama okukeesa obudde.\n16 Awo Samwiri n'agamba Sawulo nti Sooka oleke nange naakubuulira Mukama by'aŋŋambye ekiro kino. N'amugamba nti Yogera.\n22 Samwiri n'ayogera nti Mukama asanyukira ebiweebwayo ebyokebwa ne ssaddaaka okwenkana nga bw'asanyukira okugondera eddoboozi lya Mukama? Laba okugonda kusinga ssaaddaaka obulungi n’okuwulira kusinga amasavu g’endiga ennume.\n35 Samwiri n'atajja nate okulaba Sawulo okutuusa ku lunaku kwe yafiira; kubanga Samwiri yanakuwalira Sawulo: Mukama ne yejjusa kubanga yafuula Sawulo kabaka wa Isiraeri.\n1 Samwiri - Essuula 16\n1 Awo Mukama n'agamba Samwiri nti Olituusa wa okunakuwalira Sawulo nze nga mmaze okumugaana okuba kabaka wa Isiraeri? jjuza ejjembe lyo amafuta ogende, naakutuma eri Yese Omubesirekemu: kubanga neerabidde kabaka mu batabani be.\n3 N'oyita Yese ajje ku ssaddaaka, nange ndikulaga bw'olikola: era olinfukira amafuta ku oyo gwe ndikwatulira erinnya.\n9 Awo Yese n'ayisaawo Samma. N'ayogera nti So n'oyo Mukama tamulonze.\n10 Yese n'ayisa mu maaso ga Samwiri musanvu ku batabani be. Samwiri n'agamba Yese nti Mukama talonze abo.\n16 Mukama waffe alagire kaakano abaddu bo, abali mu maaso go, okunoonya omusajja omukubi w'ennanga ow’amagezi: awo olunaatunkanga omuzimu omubi oguva eri Katonda bwe gunaabanga ku ggwe, kale anaakubanga ennanga n'engalo ze naawe oliwona.\n18 Awo omu ku balenzi n'addamu n'ayogera nti Laba, nalaba mutabani wa Yese Omubesirekemu, omukubi w'ennanga ow'amagezi, era omusajja ow'amaanyi omuzira, era omulwanyi, era omutegeevu okwogera, era omuntu omulungi, ne Mukama ali naye.\n1 Samwiri - Essuula 17\n1 Awo Abafirisuuti ne bakuŋŋaanya eggye lyabwe okulwana, ne bakuŋŋaanira e Soko ekya Yuda, ne basiisira wakati w'e Soko ne Azeka mu Efusudammimu.\n2 Sawulo n'abasajja ba Isiraeri ne bakuŋŋaana ne basiisira mu kiwonvu Era, ne basimba ennyiriri okulwana n'Abafirisuuti.\n5 Era yali atikkide seppewo ey'ekikomo ku mutwe gwe, n'ayambala ekizibawo eky'ekikomo; n'obuzito bw'ekizibawo bwali sekeri enkumi ttaano ez'ekikomo.\n7 N'olunyago lw'effumu lye lwaliŋŋanga omuti ogulukirwako engoye; n'effumu lye lyennyini obuzito bwalyo sekeri kikumi ez'ekyuma: n'oyo eyatwalanga engabo ye n'amukulemberanga.\n12 Awo Dawudi yali mwana wa Mwefulaasi oyo ow'e Besirekemuyuda, erinnya lye Yese; era yalina batabani be munaana: era omusajja yali mukadde ku mirembe gya Sawulo ng'akootakoota mu bantu.\n13 Ne batabani ba Yese abakulu abasatu baali bagoberedde Sawulo mu ntalo: ne batabani be abasatu abaagenda mu ntalo amannya gaabwe Eriyaabu omubereberye, n'eyamuddako Abinadaabu, n'ow'okusatu Samma.\n15 Era Dawudi n'addiŋŋananga okuva eri Sawulo okulunda endiga za kitaawe e Besirekemu.\n16 Omufirisuuti n'asemberanga enkya n'akawungeezi, ne yeeyolekeranga ennaku amakumi ana.\n24 Awo abasajja bonna aba Isiraeri bwe baalaba omusajja ne bamudduka ne batya nnyo.\n31 Awo ebigambo bwe byawulirwa Dawudi bye yayogera ne babyogerera mu maaso ga Sawulo; n'amutumya.\n35 ne nfulumanga ne ngigoberera ne ngikuba ne ngiwonya nga ngiggya mu kamwa kaayo: awo bwe yangolokokerangako ne ngikwata ku kirevu kyayo ne ngikuba ne ngitta.\n43 Omufirisuuti n'agamba Dawudi nti Nze ndi mbwa n'okujja n'ojja gye ndi n'emiggo? Omufirisuuti n'akolimira Dawudi eri bakatonda be.\n46 Leero Mukama anaakugabula mu mukono gwange; era naakukuba ne nkuggyako omutwe gwo; era naagabira ennyonyi ez'omu bbanga n'ensolo ez'omu nsiko emirambo egy'eggye ery'Abafirisuuti; ensi zonna zitegeere nga mulimu Katonda mu Isiraeri:\n54 Awo Dawudi n'addira omutwe gw'Omufirisuuti n'agutwala e Yerusaalemi; naye n'ateeka ebyokulwanyisa bye mu weema ye.\n1 Samwiri - Essuula 18\n2 Sawulo n'amutwala ku lunaku olwo n'atamuganya kuddayo nate eka mu nnyumba ya kitaawe.\n7 Abakazi ne bayimbiragana nga bazannya ne boogera nti Sawulo asse enkumi ze, Ne Dawudi obukumi bwe.\n10 Awo olwatuuka enkya omuzimu omubi ogwava eri Katonda ne gujja ku Sawulo n'amaanyi, n'alagulira wakati mu nnyumba: Dawudi n'akuba ennanga n'engalo ze nga bwe yakolanga buli lunaku: era Sawulo yalina effumu lye mu ngalo ze.\n17 Awo Sawulo n'agamba Dawudi nti Laba, muwala wange omukulu Merabu ndikumuwa okumuwasa: kyokka ombeereranga omuzira olwanenga entalo za Mukama. Kubanga Sawulo yayogera nti Omukono gwange guleme okumubaako, naye omukono gw'Abafirisuuti gumubeeko.\n19 Naye olwatuuka ebiro bwe byajja bwe kyagwanira okumuwa Dawudi Merabu muwala wa Sawulo, awo ne bamuwa Adulieri Omumekolasi okumufumbirwa.\n22 Awo Sawulo n'alagira abaddu be nti Muteese ne Dawudi mu kyama mwogere nti Laba, kabaka akusanyukira n'abaddu be bonna bakwagala: kale nno kaakano beera mukoddomi wa kabaka.\n27 Dawudi n'agolokoka n'agenda, ye n'abasajja be, n'atta ku Bafirisuuti abasajja ebikumi bibiri; Dawudi n'aleeta ebikuta byabwe, n’abiwa kabaka omuwendo nga gutuukiiidde, alyoke abeere mukoddomi wa kabaka. Awo Sawulo n'amuwa Mikali muwala we okumufumbirwa.\n30 Awo abaami b'Abafirisuuti ne balyoka batabaala: awo olwatuuka buli lwe baatabaalanga, Dawudi n'ayisanga n'amagezi n'asinga abaddu ba Sawulo bonna; erinnya lye ne lyatiikirira nnyo.\n1 Samwiri - Essuula 19\n1 Awo Sawulo n'agamba Yonasaani mutabani we n'abaddu be bonna batte Dawudi. Naye Yonasaani mutabani wa Sawulo yamusanyukira yo Dawudi.\n3 nange naafuluma ne nnyimirira ku mabbali ga kitange mu nnimiro mw'oli, era naateesa ne kitange ebigambo byo; era bwe ndiraba ekigambo kyonna, ndikubuulira.\n7 Yonasaani n'ayita Dawudi, Yonasaani n'amutegeeza ebigambo ebyo byonna. Yonasaani n'aleeta Dawudi eri Sawulo, n'abanga mu maaso ge ng'olubereberye.\n9 Awo omuzimu omubi ogwava eri Mukama gwali ku Sawulo, ng'atudde mu nnyumba ye ng'akute ffumu lye mu ngalo ze; ne Dawudi ng'akuba ennanga n'engalo ze:\n11 Awo Sawulo n'atuma ababaka mu nnyumba ya Dawudi, okumukuuma, bamutte enkya: Mikali mukazi wa Dawudi n'amubuulira ng'ayogera nti Bw'otoowonye bulamu bwo ekiro kino, onottibwa enkya.\n12 Awo Mikali n'assiza Dawudi mu ddirisa: n'agenda n'adduka n'awona.\n22 Awo naye n'agenda e Laama, n'ajja awali oluzzi olunene oluli e Seku: n'abuuza n'ayogera nti Bali ludda wa Samwiri ne Dawudi? Ne waba eyayogera nti Laba, bali e Nayosi mu Laama.\n24 Era naye ne yeeyambulamu engoye ze, naye n'alagulira mu maaso ga Samwiri n'agalamira nga taliiko ky'ayambadde n'azibya obudde obwo n'akeesa obudde. Kyebava boogera nti Ne Sawulo ali mu bannabbi?\n1 Samwiri - Essuula 20\n3 N'okulayira Dawudi n'alayira n'ayogera nti Kitaawo amanyidde ddala nga bwe ŋŋanze mu maaso go; n'ayogera nti Yonasaani tamanyanga kino, aleme okunakuwala: naye mazima nga Mukama bw'ali omulamu, era nga naawe bw'oli omulamu, wakati wange n'okufa wasigadde kata buta.\n12 Awo Yonasaani n'agamba Dawudi nti Mukama, Katonda wa Isiraeri, abeere mujulirwa; bwe nnaaba nga mmaze okukemekkereza kitange nga mu kiseera kino enkya oba ku lw'okusatu, laba, bwe waliba obulungi eri Dawudi, kale sirikutumira ne nkikubikkulira?\n21 Kale, laba, ndituma omwana nga njogera nti Genda onoonye obusaale. Bwe ndigamba omwana nti Laba, obusaale buli ku luuyi luno gye ndi: kale n'obutwala n'ojja; kubanga waliwo emirembe gy'oli so tewali kabi, nga Mukama bw'ali omulamu.\n22 Naye bwe ndigamba omwana bwe ntyo nti Laba, obusaale buli ku luuyi olw'omumaaso go: kale ne weddukira: kubanga Mukama ng'akusindise.\n23 Era ekigambo ekyo kye twayogerako ggwe nange, laba, Mukama ali wakati wo nange ennaku zonna.\n24 Awo Dawudi ne yeekweka mu nsiko: awo omwezi bwe gwaboneka, kabaka ne yeetuulira okulya ku mmere.\n29 n'ayogera nti Leka ŋŋende, nkwegayiridde; kubanga ennyumba yaffe balina ssaddaaka mu kyalo; ne muganda wange yandagira okubaawo: kale nno oba nga ŋŋanze mu maaso go, leka ŋŋende, nkwegayiridde, ndabe baganda bange. Kyeyava alema okujja ku mmeeza ya kabaka.\n30 Awo obusungu ne bukwata Sawulo eri Yonasaani n'amugamba nti Ggwe omwana w'omukazi omukakanyavu omujeemu, simanyi nga walonda mutabani wa Yese okwekwasa ensonyi, n'okukwasa ensonyi obwereere bwa nnyoko?\n32 Yonasaani n'addamu Sawulo kitaawe n'amugamba nti Ekinaaba kimussa kiki? akoze ki? Sawulo n'akasuka effumu lye okumufumita: Yonasaani kwe yategeerera kitaawe ng'amaliridde okutta Dawudi.\n41 Awo omulenzi ng'agenze Dawudi n'agolokoka mu kifo ekyali ku luuyi olw'obukiika obwa ddyo, n'avuunama amaaso ge n'akutama emirundi esatu: ne banywegeragana ne bakaaba bokka na bokka okutuusa Dawudi lwe yayingiriza,\n42 Yonasaani n'agamba Dawudi nti Genda mirembe kubanga tulayidde fembi mu linnya lya Mukama nga twogera nti Mukama anaabanga wakati wange naawe era wakati w'ezzadde lyange n'ezzadde lyo, ennaku zonna. N'agolokoka n'agenda: Yonasaani n'ayingira mu kibuga.\n1 Samwiri - Essuula 21\n6 Awo kabona n'amuwa emigaati emitukuvu: kubanga teyaliiyo mugaati wabula emigaati egy'okulaga, egyaggibwanga mu maaso ga Mukama, okussaawo emigaati egibuguma ku lunaku kwe gyaggirwawo.\n11 Abaddu ba Akisi ne bamugamba nti Dawudi oyo si ye kabaka w'ensi? tebaayimbiragana ku ye nga bazina, nga boogera nti Sawulo asse enkumi ze, Ne Dawudi obukumi bwe?\n15 Mbuliddwa abalalu n'okuleeta ne muleeta olusajja luno okulalukira mu maaso gange? olusajja luno lunaayingira mu nnyumba yange?\n1 Samwiri - Essuula 22\n1 Dawudi kyeyava avaayo, n'adduka n'atuuka ku mpuku ya Adulamu: awo baganda be n'ennyumba ya kitaawe yonna bwe baakiwulira, ne baserengeta ne bagendayo gy'ali.\n11 Awo kabaka n'alyoka atuma okuyita Akimereki kabona, mutabani wa Akitubu, n'ennyumba yonna eya kitaawe: bakabona abaali e Nobu ne bajja bonna eri kabaka.\n16 Kabaka n'ayogera nti Tooleme kufa, Akimereki, ggwe n'ennyumba ya kitaawo yonna,\n19 Ne Nobu, ekibuga kya bakabona, n'akitta n'obwogi bw'ekitala, abasajja era n'abakazi, abaana abato n'abayonka, n'ente n'endogoyi n'endiga, n'obwogi bw'ekitala.\n22 Awo Dawudi n'agamba Abiyasaali nti Namanya ku lunaku olwo, Dowegi Omwedomu bwe yaliiyo, nga talirema kumubuulira Sawulo: nze nassa abantu bonna ab'omu nnyumba ya kitaawo.\n23 Ggwe beera nange, totya; kubanga oyo anoonya obulamu bwange anoonya obulamu bwo: kubanga awali nze onoobanga mirembe.\n1 Samwiri - Essuula 23\n19 Awo ab'e Zifu ne bambuka ne bajja eri Sawulo e Gibeya nga boogera nti Dawudi teyeekweka ewaffe mu bigo mu kibira ku lusozi Kakira oluli ku luuyi olw'obukiika obwa ddyo olw'eddungu?\n22 Mugende, mbeegayiridde, mweyongere okwetegereza, mumanye mulabe ekifo kye w'abeera n'eyamulabayo: kubanga bambuulira nti alina obugerengetanya bungi nnyo.\n27 Naye ne wajja omubaka eri Sawulo ng'ayogera nti Yanguwako ojje; kubanga Abafirisuuti bakwekwese mu nsi.\n29 Awo Dawudi n'avaayo n'ayambuka n'abeera mu bigo ebya Engedi.\n1 Samwiri - Essuula 24\n2 Awo Sawulo n’atwala abasajja enkumi ssatu abaalondebwa mu Isiraeri yenna, n'agenda okunoonya Dawudi n'abasajja be ku njazi ez'embulabuzi.\n5 Awo olwatuuka oluvannyuma Dawudi n'alumwa omwoyo, kubanga yasala ku kirenge kya Sawulo.\n8 Awo ne Dawudi n'agolokoka oluvannyuma n'ava mu mpuku n'akoowoola Sawulo ng'ayogera nti Mukama wange kabaka. Awo Sawulo bwe yakebuka, Dawudi n'avuunama amaaso ge ne yeeyanza.\n10 Laba, leero amaaso go galabye Mukama bw'abadde akugabudde mu mukono gwange leero mu mpuku: era wabaddewo abaŋŋambye okukutta: naye eriiso lyange ne likusaasira; ne ŋŋamba nti Sijja kugolola mukono gwange ku mukama wange; kubanga ye oyo Mukama gwe yafukako amafuta.\n11 Era, kitange, laba, weewaawo, laba, ekirenge ky'ekyambalo kyo mu ngalo zange; kale kubanga nsaze ku kirenge ky'ekyambalo kyo ne sikutta, tegeera olabe nga tewali kabi newakubadde ekyonoono mu mukono gwange; so sikusobezza newakubadde ng'oyigganya obulamu bwange okubukwata:\n13 Ng'olugero olw'ab'edda bwe lwogera nti Mu babi mwe muva obubi: naye omukono gwange teguliba ku ggwe.\n15 Kale Mukama abe mulamuzi, asale omusango gwange n'ogugwo, alabe awoze ensonga yange andokole mu mukono gwo.\n17 N'agamba Dawudi nti Ggwe onsinga obutuukirivu: kubanga onsasudde obulungi, naye nze nkusasudde obubi.\n20 Era nno, laba, mmanyi nga tolirema kuba kabaka, era ng'obwakabaka bwa Isiraeri bulinywezebwa mu mukono gwo.\n22 Dawudi n'alayirira Sawulo. Sawulo n'addayo eka; naye Dawudi n'abasajja be ne bayambuka mu mpuku.\n1 Samwiri - Essuula 25\n1 Awo Samwiri n'afa; Isiraeri yenna ne bakuŋŋaana ne bamukaabira, ne bamuziika mu nnyumba ye e Laama. Dawudi n'agolokoka n'aserengeta n'agenda mu ddungu Palani.\n4 Awo Dawudi n'awulira mu ddungu Nabali ng'asala ebyoya by'endiga ze.\n17 Kale nno kaakano tegeera olowooze ky'onookola: kubanga bamaliridde obubi ku mukama waffe ne ku nnyumba ye yonna: kubanga omwana wa Beriali eyenkanidde awo n'okuyinza omuntu n'atayinza kwogera naye.\n18 Awo Abbigayiri n'alyoka ayanguwa n’addira emigaati ebikumi bibiri n'ebita bibiri eby'omwenge n'endiga ttaano enfumbire ddala, n'ebigero bitaano eby'eŋŋaano ensiike, n'ebirimba kikumi eby'ezabbibu enkalu, n'ebitole ebikumi bibiri eby'ettiini, n'abitikka endogoyi.\n22 Katonda akole bw'atyo abalabe ba Dawudi n'okukirawo, bwe ndisigazaawo ku babe bonna bwe benkana n'omwana omu ow'obulenzi.\n23 Awo Abbigayiri bwe yalaba Dawudi, n'ayanguwa n'ava ku ndogoyi ye n’avuunamira Dawudi amaaso ge, n'akutama ku ttaka.\n24 N'agwa ku bigere bye n'ayogera nti Obutali butuukirivu obwo bubeere ku nze mukama wange, ku nze: era muzaana wo ayogere mu matu go, nkwegayiridde, era wulira ebigambo by'omuzaana wo.\n25 Nkwegayiridde, mukama wange aleme okussaayo omwoyo eri omuntu oyo owa Beriali, Nabali: kuba erinnya lye nga bwe liri, naye bw'ali bw'atyo; Nabali lye linnya lye n'obusirusiru buli naye; naye nze omuzaana wo saalaba balenzi ba mukama wange be watuma.\n26 Kale nno kaakano, mukama wange nga Mukama bw'ali omulamu naawe nga bw'oli omulamu, kubanga Mukama akuziyizza okuzza omusango gw'omusaayi n'okwewalanira eggwanga n'omukono gwo ggwe, kale nno abalabe bo n’abo abanoonyeza mukama wange akabi, babe nga Nabali.\n29 Era newakubadde ng'abantu bagolokose okukuyigganya n'okunoonya obulamu bwo, naye obulamu bwa mukama wange bulisibirwa mu muganda gw'obulanu wamu ne Mukama Katonda wo; n'obulamu bw'abalabe bo alibuvuumuula ng'ebiva mu lubuto lw'envuumuulo.\n31 kale kino tekirikulumya mwoyo, so omutima gwange tegulyesittaza mukama wange kubanga wayiwa omusaayi ogutaliiko nsonga newakubadde kino nga mukama wange yeewalanira eggwanga yekka: awo Mukama bw'aliba ng'akoze bulungi mukama wange, kale ojjukiranga omuzaana wo.\n41 Awo n'agolokoka n'avuunama amaaso ge n'ayogera nti Laba, omuzaana wo abe muweereza okunaazanga ebigere by'abaddu ba mukama wange.\n1 Samwiri - Essuula 26\n9 Dawudi n'agamba Abisaayi nti Tomuzikiriza: kubanga ani ayinza okugolola omukono gwe ku oyo Mukama gwe yafukako amafuta n'aba nga taliiko musango?\n10 Dawudi n'ayogera nti Nga Mukama bw'ali omulamu Mukama ye alimutta oba olunaku lwe lulituuka okufa; oba aliserengeta mu lutalo n'azikirira.\n17 Sawulo n'amanya eddoboozi lya Dawudi n'ayogera nti Lino lye ddoboozi lyo, mwana wange Dawudi? Dawudi n'ayogera nti Lye ddoboozi lyange, mukama wange, ai kabaka.\n19 Kale nno, nkwegayiridde, mukama wange kabaka awulire ebigambo by'omuddu we. Mukama oba nga ye yakumpeerera, akkirize ekiweebwayo: naye oba nga be baana b'abantu, bakolimirwe mu maaso ga Mukama; kubanga bangobye leero nneme okwegatta n'obusika bwa Mukama nga boogera nti Genda oweereze bakatonda abalala.\n24 Era, laba, ng'obulamu bwo bwe bubadde obw'omuwendo omungi mu maaso gange leero, obulamu bwange bubeere bwa muwendo mungi mu maaso ga Mukama, andokole mu kulaba ennaku kwonna.\n25 Awo Sawulo n'agamba Dawudi nti Oweebwe omukisa, mwana wange Dawudi: olikola eby'amaanyi era tolirema kuwangula. Awo Dawudi n'agenda, Sawulo n'addayo mu kifo kye.\n1 Samwiri - Essuula 27\n7 Awo omuwendo gw'ennaku Dawudi ze yamala mu nsi ey'Abafirisuuti gwali mwaka mulamba ko emyezi ena.\n8 Dawudi n'abasajja be ne bambuka ne bakwekweta Abagesuli n'Abagiruzi n'Abamaleki: kubanga abo be baatuulanga mu nsi, abaabangamu edda, ng'ogenda e Ssuuli, okugenda mu nsi ey'e Misiri.\n10 Awo Akisi n'ayogera nti Muva wa okukwekweta leero? Dawudi n'ayogera nti Ebukiika obwa ddyo obwa Yuda n'obukiika obwa ddyo obw'Abayerameeri n'obukiika obwa ddyo obw'Abakeeni.\n11 Dawudi n'atawonya musajja newakubadde omukazi okubaleeta e Gaasi, ng'ayogera nti Baleme okutuloopa nga boogera nti Bw'atyo Dawudi bwe yakola, era bwe yayisanga bw'atyo kasookedde atuula mu nsi ey'Abafirisuuti.\n1 Samwiri - Essuula 28\n18 Kubanga tewagondera ddoboozi lya Mukama n'ototuukiriza kiruyi kye ekingi ku Amaleki, Mukama kyavudde akukola ekigambo kino leero.\n20 Awo Sawulo n'alyoka agwa ku ttaka ng'alambadde, n'atya nnyo, olw'ebigambo bya Samwiri: ne mutamusigalamu maanyi; kubanga yali talidde ku mmere yonna okuzibya obudde n'okukeesa.\n1 Samwiri - Essuula 29\n2 Awo abaami b'Abafirisuuti ne bayitawo ebikumi n'ebikumi n'enkumi n'enkumi: Dawudi n'abasajja be ne bayitira wamu ne Akisi nga basemba.\n3 Awo abakulu b'Abafirisuuti ne boogera nti Abaebbulaniya bakola ki wano Akisi n'agamba abakulu b'Abafirisuuti nti Ono si Dawudi, omuddu wa Sawulo kabaka wa Isiraeri, eyaakamala nange ennaku zino oba emyaka gino, so sirabanga kabi ku ye kasookedde asenga okutuusa leero?\n5 Ono si ye Dawudi gwe baayimbiraganako nga bazina, nga boogera nti Sawulo asse enkumi ze, Ne Dawudi obukumi bwe?\n9 Akisi n'addamu n'agamba Dawudi nti Mmanyi ng'oli mulungi mu maaso gange nga malayika wa Katonda: naye abaami b'Abafirisuuti boogedde nti Tajja kwambuka naffe mu lutalo:\n1 Samwiri - Essuula 30\n13 Awo Dawudi n'amugamba nti Ggwe oli musajja w'ani? era ova wa? N'ayogera nti Nze ndi mulenzi w'e Misiri, omuddu w'Omwamaleki; mukama wange yansuula kubanga ennaku ziri ssatu kasookedde ndwala.\n23 Awo Dawudi n’ayogera nti Baganda bange, si bwe mugenda kukola ebyo Mukama by'atuwadde, atuwonyezza n'agabula mu mukono gwaffe ekibiina ekyatutabaala.\n25 Awo olwatuuka okuva ku lunaku olwo n'alifuula etteeka n'empisa eri Isiraeri ne leero.\n1 Samwiri - Essuula 31\n4 Awo Sawulo n'agamba oyo eyatwalanga ebyokulwanyisa bye nti Sowola ekitala kyo onfumitire ddala nakyo; abatali bakomole abo baleme okujja ne banfumita ne banswaza. Naye eyatwalanga ebyokulwanyisa bye n'agaana; kubanga yatya nnyo. Sawulo kyeyava addira ekitala kye n'akigwako.\n5 Awo eyatwalanga ebyokulwanyisa bye bwe yalaba Sawulo ng'afudde, era naye n'agwa ku kitala kye n'afiira wamu naye.\n11 Awo ab'e Yabesugireyaadi bwe baamuwulirako ekyo Abafirisuuti kye baakola Sawulo,